title: 2013 m. birželio 25 d. Tarybos sprendimas, kuriuo skiriamas Audito Rūmų narys

text:
26.6.2013

               LT

               Europos Sąjungos oficialusis leidinys

               C 180/12

         TARYBOS SPRENDIMAS
   2013 m. birželio 25 d.
   kuriuo skiriamas Audito Rūmų narys
   2013/C 180/05
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 286 straipsnio 2 dalį,
   atsižvelgdama į Europos Parlamento nuomonę (1),
   kadangi:

               (1)

               Ovidiu ISPIR kadencija baigiasi 2013 m. birželio 30 d.;

               (2)

               todėl reikėtų paskirti naują narį,

         PRIĖMĖ ŠĮ SPRENDIMĄ:
   1 straipsnis
   George PUFAN skiriamas Audito Rūmų nariu laikotarpiui nuo 2013 m. liepos 1 d. iki 2019 m. birželio 30 d.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2013 m. birželio 25 d.

            Tarybos vardu

            Pirmininkas

         E. GILMORE

      (1)  2013 m. birželio 12 d. nuomonė (dar nepaskelbta Oficialiajame leidinyje).


title: 2017 m. sausio 10 d. Komisijos sprendimas (ES, Euratomas) 2017/46 dėl Europos Komisijos ryšių ir informacinių sistemų saugumo

text:
11.1.2017

               LT

               Europos Sąjungos oficialusis leidinys

               L 6/40

         KOMISIJOS SPRENDIMAS (ES, Euratomas) 2017/46
   2017 m. sausio 10 d.
   dėl Europos Komisijos ryšių ir informacinių sistemų saugumo
   EUROPOS KOMISIJA,
   atsižvelgdama į Sutartį dėl Europos Sąjungos veikimo, ypač į jos 249 straipsnį,
   atsižvelgdama į Europos atominės energijos bendrijos steigimo sutartį,
   kadangi:

               (1)

               Komisijos ryšių ir informacinės sistemos yra neatsiejama jos veikimo dalis, o IT saugumo incidentų poveikis Komisijos veiklai, taip pat trečiosioms šalims, įskaitant asmenis, įmones ir valstybes nares, gali būti didelis;

               (2)

               yra daug grėsmių Komisijos ryšių ir informacinių sistemų ir jose tvarkomos informacijos konfidencialumui, vientisumui ir prieinamumui. Šios grėsmės, be kita ko, gali būti avarijos, klaidos, tyčiniai išpuoliai ar gamtos reiškiniai ir turi būti pripažįstamos veiklos rizika;

               (3)

               reikia užtikrinti ryšių ir informacinių sistemų apsaugos lygį, atitinkantį joms gresiančios rizikos tikimybę, poveikį ir pobūdį;

               (4)

               Komisijos IT saugumo priemonėmis turėtų būti užtikrinta, kad Komisijos ryšių ir informacinėse sistemose (RIS) tvarkoma informacija būtų apsaugota ir kad teisėtų naudotojų valdomos sistemos veiktų taip, kaip reikia, ir tada, kada reikia;

               (5)

               Komisijos IT saugumo politika turėtų būti įgyvendinama taip, kad būtų suderinama su Komisijos saugumo politikos nuostatomis;

               (6)

               Žmogiškųjų išteklių ir saugumo generalinio direktorato Saugumo direktoratas yra bendrai atsakingas už saugumą Komisijoje, o jį prižiūri ir už jį atsako už saugumą atsakingas Komisijos narys;

               (7)

               Komisijos koncepcija turėtų būti formuojama atsižvelgiant į ES politikos iniciatyvas ir teisės aktus dėl tinklų ir informacijos saugumo, pramonės standartus ir gerąją patirtį, kad būtų laikomasi visų atitinkamų teisės aktų ir būtų užtikrintas sąveikumas ir suderinamumas;

               (8)

               už ryšių ir informacines sistemas atsakingi Komisijos padaliniai turėtų parengti ir įgyvendinti tinkamas priemones, o siekiant užtikrinti efektyvumą ir veiksmingumą, IT saugumo priemonės, skirtos ryšių ir informacinėms sistemoms apsaugoti, turėtų būti koordinuojamos Komisijos mastu;

               (9)

               prieigos prie informacijos taisyklės ir procedūros, kuriomis užtikrinamas IT saugumas, įskaitant IT saugumo incidentų valdymą, turėtų būti proporcingos grėsmei Komisijai ar jos darbuotojams ir atitikti Europos Parlamento ir Tarybos reglamente (EB) Nr. 45/2001 (1) dėl asmenų apsaugos Sąjungos institucijoms ir įstaigoms tvarkant asmens duomenis ir laisvo tokių duomenų judėjimo nustatytus principus ir būti nustatytos atsižvelgiant į profesinės paslapties principą, kaip numatyta SESV 339 straipsnyje;

               (10)

               ryšių ir informacinių sistemų, kuriose tvarkoma ES įslaptinta informacija (ESĮI), neskelbtina neįslaptinta informacija ir neįslaptinta informacija, politika ir taisyklės turi visiškai atitikti Komisijos sprendimus (ES, Euratomas) 2015/443 (2) ir (ES, Euratomas) 2015/444 (3);

               (11)

               Komisija turi peržiūrėti ir atnaujinti nuostatas dėl Komisijos naudojamų ryšių ir informacinių sistemų saugumo;

               (12)

               todėl Komisijos sprendimas C(2006) 3602 turėtų būti panaikintas,

         PRIĖMĖ ŠĮ SPRENDIMĄ:
   1 SKYRIUS

      BENDROSIOS NUOSTATOS

   1 straipsnis
   Dalykas ir taikymo sritis
   1.   Šis sprendimas taikomas visoms ryšių ir informacinėms sistemoms (RIS), kurias Komisija turi, įsigyja, valdo arba naudoja, taip pat toms, kurios naudojamos Komisijos vardu, ir visam Komisijos tų sistemų naudojimui.
   2.   Šiuo sprendimu nustatomi tų RIS saugumo pagrindiniai principai, tikslai, organizavimas ir su juo susijusios pareigos, taikomi visų pirma Komisijos padaliniams, kurie turi, perka, valdo arba naudoja RIS, įskaitant vidaus IT paslaugų teikėjo teikiamas RIS. Kai RIS pagal dvišalį susitarimą arba sutartį su Komisija teikia, turi, valdo arba ja naudojasi išorės šalis, susitarimo arba sutarties sąlygos turi atitikti šį sprendimą.
   3.   Šis sprendimas taikomas visiems Komisijos padaliniams ir vykdomosioms įstaigoms. Kai Komisijos RIS pagal dvišalį susitarimą su Komisija naudojasi kitos įstaigos ir institucijos, susitarimo sąlygos turi atitikti šį sprendimą.
   4.   Nepaisant konkrečių nuorodų dėl tam tikrų darbuotojų grupių, šis sprendimas taikomas Komisijos nariams, Komisijos darbuotojams, kuriems taikomi Europos Sąjungos pareigūnų tarnybos nuostatai (toliau – Tarnybos nuostatai) ir kitų tarnautojų įdarbinimo sąlygos (toliau – Įdarbinimo sąlygos) (4), į Komisiją deleguotiems nacionaliniams ekspertams (toliau – KNE) (5), išorės paslaugų teikėjams ir jų darbuotojams, stažuotojams ir visiems asmenims, turintiems prieigą prie RIS, kurioms taikomas šis sprendimas.
   5.   Šis sprendimas taikomas Europos kovos su sukčiavimu tarnybai (OLAF) tiek, kiek tai suderinama su Sąjungos teisės aktais ir Komisijos sprendimu 1999/352/EB, EAPB, Euratomas (6). Visų pirma, šiame sprendime numatytos priemonės, įskaitant instrukcijas, patikrinimus, tyrimus ir lygiavertes priemones, gali būti netaikomos Tarnybos RIS, kai tai nėra suderinama su jos tyrimų veiklos nepriklausomumu ir (arba) informacijos, kurią ji gavo vykdydama šią veiklą, konfidencialumu.
   2 straipsnis
   Apibrėžtys
   Šiame sprendime vartojamų terminų apibrėžtys:

               1)

               atskaitingas – atsakingas už veiksmus, sprendimus ir veiklos efektyvumą;

               2)

               ES CERT – ES institucijų ir agentūrų kompiuterinių incidentų tyrimo tarnyba. Jos užduotis – padėti Europos institucijoms apsisaugoti nuo tyčinių ir piktavališkų išpuolių, kurie pakenktų jų IT išteklių vientisumui ir padarytų žalos ES interesams. ES CERT veiklos sritis apima prevenciją, aptikimą, reagavimą ir atkūrimą;

               3)

               Komisijos padalinys – Komisijos generalinis direktoratas, tarnyba arba Komisijos nario kabinetas;

               4)

               Komisijos saugumo institucija – institucija, kurios funkcijos nustatytos Sprendime (ES), Euratomas) 2015/444;

               5)

               ryšių ir informacinė sistema (RIS) – bet kokia sistema, užtikrinanti galimybę tvarkyti informaciją elektroniniu būdu, įskaitant visas priemones, kurių reikia jos veikimui užtikrinti, taip pat infrastruktūrą, organizacinius, personalo ir informacijos išteklius. Ši apibrėžtis apima verslo taikomąsias programas, bendro naudojimo IT paslaugas, trečiųjų šalių teikiamas sistemas ir galutinių naudotojų įrenginius;

               6)

               organizacinio valdymo taryba (OVT) – organas, vykdantis aukščiausio lygio organizacinio valdymo priežiūrą, susijusią su Komisijos veikla ir administravimu;

               7)

               duomenų savininkas – asmuo, atsakingas už tam tikro RIS tvarkomo duomenų rinkinio apsaugą ir naudojimą;

               8)

               duomenų rinkinys – informacija, skirta tam tikram verslo procesui arba tam tikrai Komisijos veiklai;

               9)

               skubos procedūra – iš anksto nustatyti reagavimo į skubias situacijas metodai ir pareigos, kuriais siekiama išvengti didelio poveikio Komisijai;

               10)

               informacijos saugumo politika – informacijos saugumo tikslai, kurie yra arba turi būti nustatyti, įgyvendinti ir kontroliuojami. Ji apima sprendimus (ES, Euratomas) 2015/444 ir (ES, Euratomas) 2015/443, bet jais neapsiriboja;

               11)

               informacijos saugumo valdyba (ISV) – valdymo organas, padedantis organizacinio valdymo tarybai vykdyti su IT saugumu susijusias užduotis;

               12)

               vidaus IT paslaugų teikėjas – Komisijos padalinys, teikiantis bendro naudojimo IT paslaugas;

               13)

               IT saugumas, arba RIS saugumas – RIS ir jose tvarkomų duomenų rinkinių konfidencialumo, vientisumo ir prieinamumo užtikrinimas;

               14)

               IT saugumo gairės – rekomenduojamos, bet neprivalomos priemonės, kurios padeda užtikrinti, kad būtų laikomasi IT saugumo standartų, arba kuriomis remiamasi, kai nenustatyta taikomų standartų;

               15)

               IT saugumo incidentas – bet koks įvykis, galintis neigiamai paveikti informacijos konfidencialumą, vientisumą ar RIS prieinamumą;

               16)

               IT saugumo priemonė – techninė arba organizacinė priemonė, kuria siekiama sumažinti IT saugumo riziką;

               17)

               IT saugumo poreikis – tiksliai ir nedviprasmiškai apibrėžti informacijos vieneto arba IT sistemos konfidencialumo, vientisumo ir prieinamumo lygiai, kuriais remiantis nustatomas reikiamas apsaugos lygis;

               18)

               IT saugumo tikslas – teiginys apie ketinimą atremti nustatytas grėsmes ir (arba) užtikrinti atitiktį nustatytiems organizaciniams saugumo reikalavimams arba prielaidoms;

               19)

               IT saugumo planas – IT saugumo priemonių, būtinų RIS saugumo poreikiams patenkinti, dokumentai;

               20)

               IT saugumo politika – IT saugumo tikslai, kurie yra arba turi būti nustatyti, įgyvendinti ir kontroliuojami. Ji apima šį sprendimą ir jo įgyvendinimo taisykles;

               21)

               IT saugumo reikalavimas – iš anksto nustatyta tvarka oficialiai įformintas IT saugumo poreikis;

               22)

               IT saugumo rizika – galimas IT saugumo grėsmės poveikis RIS, kuris gali būti padarytas pasinaudojant silpnomis RIS vietomis. IT saugumo riziką apibūdina du veiksniai: 1) netikrumas, t. y. tikimybė, kad grėsmė IT saugumui galėtų sukelti nepageidaujamą įvykį, ir 2) poveikis, t. y. galimi tokio nepageidaujamo įvykio padariniai RIS;

               23)

               IT saugumo standartai – specialios privalomos IT saugumo priemonės, padedančios užtikrinti ir remti IT saugumo politikos įgyvendinimą;

               24)

               IT saugumo strategija – projektai ir veiksmai, kuriais siekiama Komisijos tikslų ir kurie turi būti sukurti, įgyvendinti ir kontroliuojami;

               25)

               grėsmė IT saugumui – veiksnys, kuris gali lemti nepageidaujamą įvykį, per kurį būtų pakenkta RIS. Tokia grėsmė gali būti atsitiktinė arba tyčinė ir jai būdingi grėsmės elementai, galimi taikiniai ir puolimo būdai;

               26)

               vietos informatikos saugumo pareigūnas (VISP) – pareigūnas, atsakingas už Komisijos padalinio IT saugumo ryšius;

               27)

               terminai „asmens duomenys“, „asmens duomenų tvarkymas“, „duomenų valdytojas“ ir „asmens duomenų kaupimo rinkmenose sistema“ apibrėžti Reglamente (EB) Nr. 45/2001, ypač jo 2 straipsnyje;

               28)

               informacijos tvarkymas – visos RIS funkcijos, susijusios su duomenų rinkiniais, įskaitant informacijos kūrimą, keitimą, rodymą, saugojimą, perdavimą, šalinimą ir archyvavimą. RIS informacijos tvarkymas gali būti teikiamas kaip naudotojams skirtų funkcijų rinkinys ir kaip kitoms RIS skirtų IT paslaugų rinkinys;

               29)

               profesinė paslaptis – verslo informacijos, kuriai taikomas įpareigojimas saugoti profesinę paslaptį, visų pirma informacijos apie įmones, jų verslo ryšius ar išlaidų sudedamąsias dalis, kaip nustatyta SESV 339 straipsnyje, apsauga;

               30)

               atsakingas – įpareigotas veikti ir priimti sprendimus, kad būtų pasiekti reikiami rezultatai;

               31)

               saugumas Komisijoje – asmenų, turto ir informacijos saugumas Komisijoje, visų pirma fizinė asmenų ir turto neliečiamybė, informacijos, ryšių ir informacinių sistemų vientisumas, konfidencialumas ir prieinamumas, taip pat nevaržomas Komisijos veiklos vykdymas;

               32)

               bendro naudojimo IT paslauga – su informacijos tvarkymu susijusi paslauga, kurią RIS teikia kitoms RIS;

               33)

               sistemos savininkas – asmuo, bendrai atsakingas už RIS viešąjį pirkimą, kūrimą, integravimą, keitimą, naudojimą, techninę priežiūrą ir nurašymą;

               34)

               naudotojas – asmuo, besinaudojantis RIS funkcijomis Komisijoje arba išorėje.

         3 straipsnis
   Komisijos IT saugumo principai
   1.   IT saugumas Komisijoje grindžiamas teisėtumo, skaidrumo, proporcingumo ir atskaitomybės principais.
   2.   Į IT saugumo klausimus turi būti atsižvelgiama nuo pat Komisijos RIS kūrimo ir įgyvendinimo pradžios. Tuo tikslu Informatikos generalinis direktoratas ir Žmogiškųjų išteklių ir saugumo generalinis direktoratas dalyvauja kuriant ir įgyvendinant RIS atitinkamose savo atsakomybės srityse.
   3.   Veiksmingu IT saugumu užtikrinamos šios tinkamo lygio savybės:

               a)

               autentiškumas – užtikrinimas, kad informacija yra tikra ir gauta iš bona fide šaltinių;

               b)

               prieinamumas – savybė, kuri reiškia, kad leidimą turintis subjektas, pateikęs prašymą, gali gauti informaciją ir ja naudotis;

               c)

               konfidencialumas – savybė, kuri reiškia, kad informacija neatskleidžiama neturintiems leidimo asmenims, subjektams ar procesams;

               d)

               vientisumas – savybė, kuri reiškia, kad apsaugomas išteklių ir informacijos tikslumas ir visuma;

               e)

               nepaneigiamumas – galimybė įrodyti, kad veiksmas buvo atliktas ar įvykis įvyko, taigi to įvykio ar veiksmo negalima vėliau užginčyti;

               f)

               asmens duomenų apsauga – tinkamų asmens duomenų apsaugos priemonių teikimas visapusiškai laikantis Reglamento (EB) Nr. 45/2001;

               g)

               profesinė paslaptis – informacijos, kuriai taikomas profesinės paslapties įpareigojimas, visų pirma informacijos apie įmones, jų verslo ryšius ar išlaidų sudedamąsias dalis, kaip nustatyta SESV 339 straipsnyje, apsauga.

         4.   IT saugumas grindžiamas rizikos valdymo procesu. Šio proceso tikslas – nustatyti IT saugumo rizikos lygius ir saugumo priemones, kad tokia rizika proporcingomis sąnaudomis būtų sumažinta iki priimtino lygio.
   5.   Visos RIS turi būti identifikuotos, priskirtos sistemos savininkui ir inventorizuotos.
   6.   Visų RIS saugumo reikalavimai nustatomi remiantis jų saugumo poreikiais ir jose tvarkomos informacijos saugumo poreikiais. RIS, teikiančios paslaugas kitoms RIS, gali būti suprojektuotos taip, kad užtikrintų nustatytus saugumo poreikių lygius.
   7.   IT saugumo planai ir IT saugumo priemonės turi būti proporcingi RIS saugumo poreikiams.
   Su šiais principais susiję procesai ir veikla išsamiau nustatomi įgyvendinimo taisyklėse.
   2 SKYRIUS

      ORGANIZAVIMAS IR PAREIGOS

   4 straipsnis
   Organizacinio valdymo taryba
   Organizacinio valdymo taryba prisiima bendrą atsakomybę už visą IT saugumo valdymą visoje Komisijoje.
   5 straipsnis
   Informacijos saugumo valdyba (ISV)
   1.   Informacijos saugumo valdybai pirmininkauja Generalinio sekretoriaus pavaduotojas, atsakingas už Komisijos IT saugumo valdymą. ISV nariai yra Informatikos generalinio direktorato, Žmogiškųjų išteklių ir saugumo generalinio direktorato, Biudžeto generalinio direktorato ir, dvejų metų rotacijos principu, kitų keturių Komisijos padalinių, kuriems IT saugumas yra itin svarbus jų veiklos aspektas, atstovai, atstovaujantys įvairių Komisijos padalinių veiklos, technologijų ir saugumo interesams. Nariai yra vyresniosios vadovybės lygmens atstovai.
   2.   ISV padeda organizacinio valdymo tarybai vykdyti užduotis, susijusias su IT saugumu. ISV prisiima viso IT saugumo valdymo Komisijoje veiklos atsakomybę.
   3.   ISV rekomenduoja Komisijos tvirtintiną Komisijos IT saugumo politiką.
   4.   ISV du kartus per metus peržiūri valdymo ir IT saugumo klausimus, įskaitant didelius IT saugumo incidentus, ir pateikia ataskaitą organizacinio valdymo tarybai.
   5.   ISV stebi, kaip bendrai įgyvendinamas šis sprendimas, ir apžvalgos ataskaitą pateikia organizacinio valdymo tarybai.
   6.   Informatikos generalinio direktorato siūlymu ISV peržiūri ir tvirtina tęstinę IT saugumo strategiją ir stebi jos įgyvendinimą. Įgyvendinimo ataskaitą ISV pateikia organizacinio valdymo tarybai.
   7.   ISV stebi, vertina ir kontroliuoja organizacinio informacijos rizikos valdymo padėtį ir turi teisę prireikus nustatyti oficialius jo gerinimo reikalavimus.
   Su šiomis pareigomis ir veikla susiję procesai išsamiau nustatomi įgyvendinimo taisyklėse.
   6 straipsnis
   Žmogiškųjų išteklių ir saugumo generalinis direktoratas
   Žmogiškųjų išteklių ir saugumo generalinis direktoratas atlieka toliau išvardytas pareigas, susijusias su IT saugumu. Jis:

               1)

               užtikrina IT saugumo politikos ir Komisijos informacijos saugumo politikos darną;

               2)

               nustato leidimų saugant ir perduodant informaciją ryšių ir informacinėse sistemose naudoti šifravimo technologijas sistemą;

               3)

               informuoja Informatikos generalinį direktoratą apie konkrečias grėsmes, kurios galėtų labai paveikti RIS ir jose tvarkomų duomenų rinkinių saugumą;

               4)

               atlieka IT saugumo patikrinimus siekdamas įvertinti, ar Komisijos RIS atitinka saugumo politikos reikalavimus, ir praneša rezultatus ISV;

               5)

               nustato prieigos prie Komisijos RIS iš išorės tinklų leidimų sistemą bei susijusias tinkamas saugumo taisykles ir glaudžiai bendradarbiaudamas su Informatikos generaliniu direktoratu parengia susijusius IT saugumo standartus ir gaires;

               6)

               pasiūlo RIS paslaugų užsakymo principus ir taisykles, kuriais siekiama išlaikyti tinkamą informacijos saugumo kontrolę;

               7)

               glaudžiai bendradarbiaudamas su Informatikos generaliniu direktoratu parengia su 6 straipsniu susijusius IT saugumo standartus ir gaires.

         Su šiomis pareigomis ir veikla susiję procesai išsamiau nustatomi įgyvendinimo taisyklėse.
   7 straipsnis
   Informatikos generalinis direktoratas
   Informatikos generalinis direktoratas atlieka toliau išvardytas pareigas, bendrai susijusias su IT saugumu Komisijoje. Jis:

               1)

               glaudžiai bendradarbiaudamas su Žmogiškųjų išteklių ir saugumo generaliniu direktoratu, kad būtų užtikrintas IT saugumo politikos ir Komisijos informacijos saugumo politikos nuoseklumas, parengia IT saugumo standartus ir gaires, išskyrus numatytus 6 straipsnyje, ir pasiūlo juos ISV;

               2)

               vertina visų Komisijos padalinių IT saugumo rizikos valdymo metodus, procesus ir rezultatus ir reguliariai teikia ataskaitas Informacijos saugumo valdybai;

               3)

               pasiūlo tęstinę IT saugumo strategiją, kurią peržiūri ir patvirtina ISV, o vėliau tvirtina organizacinio valdymo taryba, ir programą, apimančią IT saugumo strategijos įgyvendinimo projektų planus ir veiklą;

               4)

               stebi, kaip įgyvendinama Komisijos IT saugumo strategija, ir reguliariai teikia ataskaitas Informacijos saugumo valdybai;

               5)

               stebi IT saugumo riziką bei ryšių ir informacinėse sistemose įgyvendinamas IT saugumo priemones ir reguliariai teikia ataskaitas Informacijos saugumo valdybai;

               (6)

               Informacijos saugumo valdybai reguliariai teikia bendro šio sprendimo įgyvendinimo ir jo nuostatų laikymosi ataskaitas;

               7)

               pasikonsultavęs su Žmogiškųjų išteklių ir saugumo generaliniu direktoratu, pareikalauja, kad sistemos savininkai imtųsi konkrečių IT saugumo priemonių, siekdami sumažinti IT saugumo riziką Komisijos ryšių ir informacinėms sistemoms;

               8)

               užtikrina tinkamą Informatikos generalinio direktorato IT saugumo paslaugų katalogą, prieinamą sistemų ir duomenų savininkams, kad šie galėtų vykdyti su IT saugumu susijusias savo pareigas ir laikytis IT saugumo politikos ir standartų;

               9)

               sistemų ir duomenų savininkams pateikia tinkamus dokumentus ir prireikus su jais konsultuojasi dėl pastarųjų teikiamų IT paslaugų IT saugumo priemonių įgyvendinimo, kad sudarytų sąlygas laikytis IT saugumo politikos ir padėtų sistemų savininkams valdyti IT saugumo riziką;

               10)

               rengia reguliarius VISP tinklo posėdžius ir padeda VISP atlikti savo pareigas;

               11)

               bendradarbiaudamas su Komisijos padaliniais nustato IT saugumo mokymo poreikius, koordinuoja mokymo programas ir glaudžiai bendradarbiaudamas su Žmogiškųjų išteklių generaliniu direktoratu rengia, įgyvendina ir koordinuoja informuotumo apie IT saugumą didinimo kampanijas;

               12)

               užtikrina, kad sistemų savininkai, duomenų savininkai ir kiti IT saugumo funkcijų Komisijos padaliniuose vykdytojai būtų informuoti apie IT saugumo politiką;

               13)

               informuoja Žmogiškųjų išteklių ir saugumo generalinį direktoratą apie konkrečias grėsmes IT saugumui, incidentus ir Komisijos IT saugumo politikos išimtis, apie kuriuos pranešė sistemos savininkai ir kurie gali labai paveikti saugumą Komisijoje;

               14)

               vykdydamas savo IT paslaugų teikėjo funkciją pateikia Komisijai katalogą bendro naudojimo IT paslaugų, kurios užtikrina nustatytą saugumo lygį. Tai atliekama sistemingai vertinant, valdant ir stebint IT saugumo riziką, kad būtų įgyvendinamos saugumo priemonės, užtikrinančios galimybę pasiekti nustatytą saugumo lygį.

         Susiję procesai ir pareigos išsamiau nustatomi įgyvendinimo taisyklėse.
   8 straipsnis
   Komisijos padaliniai
   Dėl IT saugumo savo padalinyje kiekvienas Komisijos padalinio vadovas:

               1)

               oficialiai paskiria kiekvienos RIS savininką, kuris yra pareigūnas arba laikinasis darbuotojas ir kuris bus atsakingas už tos RIS IT saugumą, ir oficialiai paskiria kiekvieno RIS tvarkomo duomenų rinkinio savininką, kuris turėtų priklausyti tam pačiam administraciniam vienetui, kuris yra duomenų rinkinių, kuriems taikomas Reglamentas (EB) Nr. 45/2001, duomenų valdytojas;

               2)

               oficialiai paskiria VISP, kuris gali vykdyti pareigas nepriklausomai nuo sistemų savininkų ir duomenų savininkų. Gali būti paskirtas vieno arba kelių Komisijos padalinių VISP;

               3)

               užtikrina, kad būtų atlikti tinkami IT saugumo rizikos vertinimai bei parengti ir įgyvendinti IT apsaugos planai;

               4)

               užtikrina, kad Informatikos generaliniam direktoratui būtų reguliariai pateikiama IT saugumo rizikos ir priemonių santrauka;

               5)

               padedamas Informatikos generalinio direktorato užtikrina, kad būtų įgyvendinti tinkami procesai, procedūros ir sprendimai, užtikrinantys efektyvų su savo RIS susijusių IT saugumo incidentų aptikimą, pranešimą apie juos ir jų pašalinimą;

               6)

               susidarius IT saugumo ekstremaliajai situacijai pradeda skubos procedūrą;

               7)

               yra labiausiai atskaitingas už IT saugumą, įskaitant sistemos valdytojo ir duomenų savininko pareigas;

               8)

               prisiima riziką, susijusią su savo RIS ir duomenų rinkiniais;

               9)

               sprendžia visus duomenų savininkų ir sistemos savininkų nesutarimus, o jei nesutarimai išlieka, perduoda klausimą spręsti ISV;

               10)

               užtikrina, kad būtų įgyvendinti IT saugumo planai ir IT saugumo priemonės ir tinkamai išspręsti rizikos klausimai.

         Su šiomis pareigomis ir veikla susiję procesai išsamiau nustatomi įgyvendinimo taisyklėse.
   9 straipsnis
   Sistemų savininkai
   1.   Sistemos savininkas atsako už RIS IT saugumą ir teikia ataskaitas Komisijos padalinio vadovui.
   2.   Dėl IT saugumo sistemos savininkas:

               a)

               užtikrina, kad RIS būtų suderinama su IT saugumo politika;

               b)

               užtikrina, kad RIS būtų tiksliai užregistruota atitinkamame inventoriaus apraše;

               c)

               bendradarbiaudamas su duomenų savininkais ir konsultuodamasis su Informatikos generaliniu direktoratu įvertina kiekvienos RIS IT saugumo riziką ir nustato IT saugumo poreikius;

               d)

               parengia saugumo planą, į kurį, kai tinkama, įtraukia išsamius įvertintos rizikos duomenis ir visas būtinas papildomas saugumo priemones;

               e)

               įgyvendina atitinkamas IT saugumo priemones, proporcingas nustatytai IT saugumo rizikai, ir laikosi ISV patvirtintų rekomendacijų;

               f)

               nustato visus priklausomybės nuo kitų RIS ir bendro naudojimo IT paslaugų atvejus ir, kai tinkama, įgyvendina saugumo priemones, remdamasis pasiūlytais tų RIS arba bendro naudojimo IT paslaugų saugumo lygiais;

               g)

               valdo ir stebi IT saugumo riziką;

               h)

               Komisijos padalinio vadovui reguliariai teikia savo RIS IT saugumo rizikos profilio ataskaitas ir Informatikos generaliniam direktoratui susijusios rizikos, rizikos valdymo veiklos ir saugumo priemonių, kurių buvo imtasi, ataskaitas;

               i)

               konsultuojasi su atitinkamo Komisijos padalinio (-ių) VISP dėl IT saugumo aspektų;

               j)

               naudotojams duoda nurodymus dėl RIS ir susijusių duomenų naudojimo, taip pat dėl jų pareigų, susijusių su RIS;

               k)

               dėl kiekvienos RIS, kurioje naudojama šifravimo technologija, prašo Žmogiškųjų išteklių ir saugumo generalinio direktorato, veikiančio kaip šifravimo institucija, leidimo;

               l)

               iš anksto konsultuojasi su Komisijos saugumo institucija dėl kiekvienos ES įslaptintos informacijos tvarkymo sistemos;

               m)

               užtikrina, kad visų iššifravimo raktų atsarginės kopijos būtų laikomos sąlyginio deponavimo paskyroje. Užšifruoti duomenys iššifruojami tik gavus leidimą Žmogiškųjų išteklių ir saugumo generalinio direktorato nustatyta tvarka;

               n)

               laikosi atitinkamų duomenų valdytojo (-ų) nurodymų dėl asmens duomenų apsaugos ir duomenų apsaugos taisyklių taikymo duomenų tvarkymo saugumui;

               o)

               Informatikos generaliniam direktoratui praneša apie visas Komisijos IT saugumo politikos išimtis ir jas tinkamai pagrindžia;

               p)

               Komisijos padalinio vadovui praneša apie visus neišsprendžiamus duomenų savininko ir sistemos savininko nesutarimus, prireikus atitinkamoms suinteresuotosioms šalims laiku praneša apie IT saugumo incidentus, atsižvelgdamas į jų sunkumą, kaip nustatyta 15 straipsnyje;

               q)

               užtikrina, kad, kai sistemas teikia trečiosios šalys, į užsakomųjų paslaugų sutartis būtų įtrauktos tinkamos IT saugumo nuostatos ir kad apie trečiųjų šalių teikiamose RIS įvykusius IT saugumo incidentus būtų pranešama pagal 15 straipsnį;

               r)

               užtikrina nustatytą ir dokumentais aiškiai pagrįstą RIS, kurios naudojamos teikiant bendro naudojimo IT paslaugas, saugumo lygį ir saugumo priemonių, kuriomis toje RIS užtikrinamas nustatytas saugumo lygis, įgyvendinimą.

         3.   Sistemos savininkai gali oficialiai perduoti kai kurias arba visas savo IT saugumo užduotis, tačiau išlieka atsakingi už savo RIS IT saugumą.
   Su šiomis pareigomis ir veikla susiję procesai išsamiau nustatomi įgyvendinimo taisyklėse.
   10 straipsnis
   Duomenų savininkai
   1.   Duomenų savininkas už konkretaus duomenų rinkinio IT saugumą atsako Komisijos padalinio vadovui ir yra atskaitingas už duomenų rinkinio konfidencialumą, vientisumą ir prieinamumą.
   2.   Dėl to duomenų rinkinio duomenų savininkas:

               a)

               užtikrina, kad visi duomenų rinkiniai, už kuriuos jis atsakingas, būtų tinkamai klasifikuoti pagal sprendimus (ES, Euratomas) 2015/443 ir (ES, Euratomas) 2015/444;

               b)

               nustato informacijos saugumo poreikius ir apie juos informuoja atitinkamus sistemų savininkus;

               c)

               dalyvauja atliekant RIS rizikos vertinimą;

               d)

               Komisijos padalinio vadovui praneša apie visus neišsprendžiamus duomenų savininko ir sistemos savininko nesutarimus;

               e)

               praneša apie IT saugumo incidentus, kaip numatyta 15 straipsnyje.

         3.   Duomenų savininkai gali oficialiai perduoti kai kurias arba visas savo IT saugumo užduotis, tačiau išlaiko šiame straipsnyje nustatytas savo pareigas.
   Su šiomis pareigomis ir veikla susiję procesai išsamiau nustatomi įgyvendinimo taisyklėse.
   11 straipsnis
   Vietos informatikos saugumo pareigūnai (VISP)
   Dėl IT saugumo VISP:

               a)

               savo iniciatyva nustato ir informuoja sistemų savininkus, duomenų savininkus ir kitų IT saugumo pareigų vykdytojus Komisijos padalinyje (-iuose) apie IT saugumo politiką;

               b)

               dalyvaudamas VISP tinklo veikloje palaiko ryšius su Informatikos generaliniu direktoratu su IT saugumu susijusiais klausimais Komisijos padalinyje (-iuose);

               c)

               dalyvauja reguliariuose VISP susirinkimuose;

               d)

               bendrai stebi informacijos saugumo rizikos valdymo procesą ir informacijos sistemos saugumo planų rengimą ir įgyvendinimą;

               e)

               pataria duomenų savininkams, sistemos savininkams ir Komisijos padalinių vadovams su IT saugumu susijusiais klausimais;

               f)

               bendradarbiauja su Informatikos generaliniu direktoratu skleidžiant geriausią IT saugumo praktiką ir siūlo specialias informuotumo didinimo ir mokymo programas;

               g)

               Komisijos padalinio (-ių) vadovui (-ams) atsiskaito IT saugumo klausimais, nustato trūkumus ir tobulinimo priemones.

         Su šiomis pareigomis ir veikla susiję procesai išsamiau nustatomi įgyvendinimo taisyklėse.
   12 straipsnis
   Naudotojai
   1.   Dėl IT saugumo naudotojai:

               a)

               laikosi IT saugumo politikos ir sistemos savininko duotų kiekvienos RIS naudojimo nurodymų;

               b)

               praneša apie IT saugumo incidentus, kaip numatyta 15 straipsnyje.

         2.   Jei Komisijos RIS naudojama pažeidžiant IT saugumo politiką ar nesilaikant sistemos savininko nurodymų, gali būti pradėta drausminė procedūra.
   Su šiomis pareigomis ir veikla susiję procesai išsamiau nustatomi įgyvendinimo taisyklėse.
   3 SKYRIUS

      SAUGUMO REIKALAVIMAI IR ĮPAREIGOJIMAI

   13 straipsnis
   Šio sprendimo įgyvendinimas
   1.   Įgyvendinimo taisyklių ir susijusių standartų ir gairių priėmimas pagal 6 straipsnį priklausys nuo Komisijos sprendimo, kuriuo ji suteiks įgaliojimus už saugumo klausimus atsakingam Komisijos nariui.
   2.   Kitų su šiuo sprendimu susijusių įgyvendinimo taisyklių bei standartų ir gairių priėmimas priklausys nuo Komisijos sprendimo, kuriuo ji suteiks įgaliojimus už informatikos klausimus atsakingam Komisijos nariui.
   3.   Prieš priimant 1 ir 2 dalyse minėtas įgyvendinimo taisykles, standartus ir gaires, juos tvirtina ISV.
   14 straipsnis
   Įpareigojimas laikytis reikalavimų
   1.   IT saugumo politikoje išdėstytų nuostatų ir standartų laikytis privaloma.
   2.   Dėl IT saugumo politikos nuostatų ir standartų nesilaikymo gali būti taikomos drausminės priemonės pagal Sutartis, Tarnybos nuostatus ir Įdarbinimo sąlygas, taip pat darbo sutartyse numatytos sankcijos ir (arba) atliekami teisiniai veiksmai pagal nacionalinės teisės aktus.
   3.   Informatikos generaliniam direktoratui pranešama apie visas IT saugumo politikos išimtis.
   4.   Jeigu ISV nusprendžia, kad nuolat kyla nepriimtinas pavojus Komisijos RIS, Informatikos generalinis direktoratas, bendradarbiaudamas su sistemos savininku, pasiūlo ISV tvirtinti poveikio mažinimo priemones. Šios priemonės, be kita ko, gali būti sustiprintas stebėjimas ir pranešimas, paslaugų apribojimai ir atjungimas.
   5.   Prireikus ISV nustato privalomą patvirtintų poveikio mažinimo priemonių įgyvendinimą. ISV taip pat gali Žmogiškųjų išteklių ir saugumo generalinio direktorato generaliniam direktoriui rekomenduoti pradėti administracinį tyrimą. Informatikos generalinis direktoratas praneša ISV apie kiekvieną atvejį, kai nustatomas privalomas poveikio mažinimo priemonių taikymas.
   Su šiomis pareigomis ir veikla susiję procesai išsamiau nustatomi įgyvendinimo taisyklėse.
   15 straipsnis
   IT saugumo incidentų valdymas
   1.   Informatikos generalinis direktoratas atsako už pagrindinį gebėjimą operatyviai reaguoti į IT saugumo incidentus Europos Komisijoje.
   2.   Žmogiškųjų išteklių ir saugumo generalinis direktoratas, kaip suinteresuotoji šalis, padedanti reaguoti į IT saugumo incidentus:

               a)

               turi teisę gauti visų incidentų įrašų informacijos santrauką, o paprašęs – išsamius įrašus;

               b)

               dalyvauja IT saugumo incidentų krizių valdymo grupės veikloje ir vykdant IT saugumo skubos procedūras;

               c)

               atsako už ryšius su teisėsaugos ir žvalgybos tarnybomis;

               d)

               atlieka kibernetinio saugumo teisminę ekspertizę pagal Sprendimo (ES, Euratomas) 2015/443 11 straipsnį;

               e)

               sprendžia dėl poreikio pradėti oficialų tyrimą;

               f)

               informuoja Informatikos generalinį direktoratą apie visus IT saugumo incidentus, kurie gali kelti pavojų kitoms RIS.

         3.   Informatikos generalinis direktoratas ir Žmogiškųjų išteklių ir saugumo generalinis direktoratas palaiko reguliarų ryšį, keičiasi informacija ir koordinuoja saugumo incidentų valdymą, ypač visų IT saugumo incidentų, dėl kurių gali reikėti atlikti oficialų tyrimą.
   4.   Kai tinkama, vykdant incidentų valdymo procesą ir dalijantis žiniomis su kitomis ES institucijomis ir agentūromis, kurioms gali būti daromas poveikis, gali būti panaudojamos Europos institucijų, įstaigų ir agentūrų Kompiuterinių incidentų tyrimo tarnybos (ES CERT) incidentų koordinavimo tarnybos.
   5.   Su IT saugumo incidentu susijusių sistemų savininkai:

               a)

               nedelsdami praneša savo Komisijos padalinio vadovui, Informatikos generaliniam direktoratui ir Žmogiškųjų išteklių generaliniam direktoratui, VISP ir, kai tinkama, duomenų savininkui apie visus didelius IT saugumo incidentus, ypač tuos, kurie yra susiję su duomenų konfidencialumo pažeidimu;

               b)

               bendradarbiauja su atitinkamomis Komisijos institucijomis dėl pranešimo apie incidentus, reagavimo į juos ir padėties ištaisymo ir vykdo tų institucijų nurodymus.

         6.   Naudotojai laiku praneša apie visus faktinius ir įtariamus IT saugumo incidentus atitinkamai IT pagalbos tarnybai.
   7.   Duomenų savininkai laiku praneša apie visus faktinius ir įtariamus IT saugumo incidentus atitinkamai reagavimo į IT saugumo incidentus tarnybai.
   8.   Informatikos generalinis direktoratas, padedamas kitų prisidedančių suinteresuotųjų šalių, atsako už kiekvieno Komisijos ryšių ir informacinėse sistemose, kurios nėra trečiųjų šalių teikiamos sistemos, nustatytų IT saugumo incidentų valdymą.
   9.   Informatikos generalinis direktoratas, vadovaudamasis principu „būtina žinoti“, apie IT saugumo incidentus informuoja paveiktus Komisijos padalinius, VISP ir, kai tinkama, ES CERT.
   10.   Informatikos generalinis direktoratas ISV reguliariai teikia didelių IT saugumo incidentų, paveikiančių Komisijos RIS, ataskaitas.
   11.   Atitinkamo VISP prašymu jam suteikiama prieiga prie IT saugumo incidentų registracijos įrašų, susijusių su Komisijos padalinio RIS.
   12.   Įvykus dideliam IT saugumo incidentui Informatikos generalinis direktoratas veikia kaip krizės valdymo kontaktinis punktas, koordinuojantis IT saugumo incidentų krizių valdymo grupes.
   13.   Susidarius ekstremaliajai situacijai Informatikos generalinio direktorato generalinis direktorius gali nuspręsti pradėti IT saugumo skubos procedūrą. Informatikos generalinis direktoratas parengia skubos procedūras, kurias po to tvirtina ISV.
   14.   Informatikos generalinis direktoratas teikia skubos procedūrų vykdymo ataskaitas ISV ir paveiktų Komisijos padalinių vadovams.
   Su šiomis pareigomis ir veikla susiję procesai išsamiau nustatomi įgyvendinimo taisyklėse.
   4 SKYRIUS

      BAIGIAMOSIOS NUOSTATOS

   16 straipsnis
   Skaidrumas
   Apie šį sprendimą informuojami Komisijos darbuotojai ir visi asmenys, kuriems jis taikomas, ir jis paskelbiamas Europos Sąjungos oficialiajame leidinyje.
   17 straipsnis
   Ryšys su kitais teisės aktais
   Šio sprendimo nuostatos nedaro poveikio Sprendimo (ES, Euratomas) 2015/443, Sprendimo (ES, Euratomas) 2015/444, Reglamento (EB) Nr. 45/2001, Europos Parlamento ir Tarybos reglamento (EB) Nr. 1049/2001 (7), Komisijos sprendimo 2002/47/EB, EAPB, Euratomas (8), Europos Parlamento ir Tarybos reglamento (ES, Euratomas) Nr. 883/2013 (9) ir Sprendimo 1999/352/EB, EAPB, Euratomas taikymui.
   18 straipsnis
   Panaikinimas ir pereinamojo laikotarpio priemonės
   2006 m. rugpjūčio 16 d. Sprendimas C(2006) 3602 panaikinamas.
   Įgyvendinimo taisyklės ir saugumo standartai, priimti pagal Sprendimo C(2006) 3602 10 straipsnį, galioja tiek, kiek jie neprieštarauja šiam sprendimui, ir tol, kol nebus pakeisti įgyvendinimo taisyklėmis ir standartais, numatytais priimti pagal šio sprendimo 13 straipsnį. Visos nuorodos į Sprendimo C(2006) 3602 10 straipsnį laikomos nuorodomis į šio sprendimo 13 straipsnį.
   19 straipsnis
   Įsigaliojimas
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Priimta Briuselyje 2017 m. sausio 10 d.

            Komisijos vardu

            Pirmininkas

         Jean-Claude JUNCKER

      (1)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

      (2)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).

      (3)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).

      (4)  Nustatytos 1968 m. vasario 29 d. Tarybos reglamentu (EEB, Euratomas, EAPB) Nr. 259/68, nustatančio Europos Bendrijų pareigūnų tarnybos nuostatus ir kitų tarnautojų įdarbinimo sąlygas (OL L 56, 1968 3 4, p. 1).

      (5)  2008 m. lapkričio 12 d. Komisijos sprendimas 1999/352/EB, kuriuo nustatomos nacionalinių ekspertų ir į profesinius mokymus siunčiamų nacionalinių ekspertų delegavimo į Komisiją taisyklės (C(2008) 6866 galutinis).

      (6)  1999 m. balandžio 28 d. Komisijos sprendimas dėl Europos kovos su sukčiavimu tarnybos (OLAF) įsteigimo (OL L 136, 1999 5 31, p. 20).

      (7)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).

      (8)  2002 m. sausio 23 d. Komisijos sprendimas 2002/47/EB, EAPB, Euratomas, iš dalies keičiantis jos darbo tvarkos taisykles (OL L 21, 2002 1 24, p. 23).

      (9)  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1).


title: 2014/46/ES: 2014 m. sausio 28 d. Tarybos sprendimas, kuriuo skiriami trys Jungtinei Karalystei atstovaujantys Regionų komiteto pakaitiniai nariai

text:
30.1.2014

               LT

               Europos Sąjungos oficialusis leidinys

               L 27/59

         TARYBOS SPRENDIMAS
   2014 m. sausio 28 d.
   kuriuo skiriami trys Jungtinei Karalystei atstovaujantys Regionų komiteto pakaitiniai nariai
   (2014/46/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Jungtinės Karalystės Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES (1) ir 2010/29/ES (2) dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d.;

               (2)

               Pasibaigus Kathy POLLARD, Mary ROBINSON ir Sharon TAYLOR kadencijai, tapo laisvos trys Regionų komiteto pakaitinių narių vietos,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2015 m. sausio 25 d. Regionų komiteto pakaitiniais nariais skiriamos:

               —

               Sherma BATSON, Councillor, Stevenage Borough Council

               —

               Gillian FORD, Councillor, London Borough of Havering

               —

               Kathy POLLARD, Councillor, Babergh District Council.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. sausio 28 d.

            Tarybos vardu

            Pirmininkas

         G. STOURNARAS

      (1)  OL L 348, 2009 12 29, p. 22.

      (2)  OL L 12, 2010 1 19, p. 11.


title: 2008 m. liepos 24 d. Tarybos sprendimas 2008/666/BUSP dėl Europos Sąjungos ir Šveicarijos Konfederacijos susitarimo dėl Šveicarijos Konfederacijos dalyvavimo Europos Sąjungos teisinės valstybės misijoje Kosove, EULEX KOSOVO, sudarymo

text:
13.8.2008

               LT

               Europos Sąjungos oficialusis leidinys

               L 217/23

         TARYBOS SPRENDIMAS 2008/666/BUSP
   2008 m. liepos 24 d.
   dėl Europos Sąjungos ir Šveicarijos Konfederacijos susitarimo dėl Šveicarijos Konfederacijos dalyvavimo Europos Sąjungos teisinės valstybės misijoje Kosove, EULEX KOSOVO, sudarymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 24 straipsnį,
   atsižvelgdama į pirmininkaujančios valstybės narės rekomendaciją,
   kadangi:

               (1)

               2008 m. vasario 4 d. Taryba priėmė Bendruosius veiksmus 2008/124/BUSP dėl Europos Sąjungos teisinės valstybės misijos Kosove (EULEX KOSOVO) (1).

               (2)

               Tų bendrųjų veiksmų 13 straipsnio 4 dalyje numatoma, kad išsami trečiųjų valstybių dalyvavimo tvarka nustatoma susitarimu, kuris turi būti sudarytas pagal Europos Sąjungos sutarties 24 straipsnį.

               (3)

               2004 m. gruodžio 13 d. Taryba įgaliojo pirmininkaujančią valstybę narę, kuriai prireikus padeda Generalinis sekretorius – vyriausiasis įgaliotinis, būsimų ES civilinių krizių valdymo operacijų atveju pradėti derybas su trečiosiomis valstybėmis siekiant sudaryti susitarimą, remiantis pavyzdiniu Europos Sąjungos ir trečiosios valstybės susitarimu dėl trečiosios valstybės dalyvavimo Europos Sąjungos civilinių krizių valdymo operacijoje. Tuo remdamasi pirmininkaujanti valstybė narė derėjosi dėl Susitarimo su Šveicarijos Konfederacija dėl Šveicarijos Konfederacijos dalyvavimo Europos Sąjungos teisinės valstybės misijoje Kosove, EULEX KOSOVO.

               (4)

               Susitarimas turėtų būti patvirtintas,

         NUSPRENDĖ:
   1 straipsnis
   Europos Sąjungos vardu patvirtinamas Europos Sąjungos ir Šveicarijos Konfederacijos susitarimas dėl Šveicarijos Konfederacijos dalyvavimo Europos Sąjungos teisinės valstybės misijoje Kosove, EULEX KOSOVO.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas yra įgaliojamas paskirti asmenį (-is), įgaliotą (-us) pasirašyti Susitarimą, kad jis taptų privalomas Europos Sąjungai.
   3 straipsnis
   Šis sprendimas įsigalioja jo priėmimo dieną.
   4 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2008 m. liepos 24 d.

            Tarybos vardu

            Pirmininkas

         B. HORTEFEUX

      (1)  OL L 42, 2008 2 16, p. 92.
    ---documentbreak---

               13.8.2008

               LT

               Europos Sąjungos oficialusis leidinys

               L 217/24

         Europos Sąjungos ir Šveicarijos Konfederacijos
   SUSITARIMAS
   dėl Šveicarijos Konfederacijos dalyvavimo Europos Sąjungos teisinės valstybės misijoje Kosove, EULEX KOSOVO
   EUROPOS SĄJUNGA (ES)
   ir
   ŠVEICARIJOS KONFEDERACIJA,
   toliau – Šalys,
   ATSIŽVELGDAMOS Į:
   tai, kad 2008 m. vasario 4 d. Europos Sąjungos Taryba priėmė Bendruosius veiksmus 2008/124/BUSP dėl Europos Sąjungos teisinės valstybės misijos Kosove, EULEX KOSOVO,
   Šveicarijos Konfederacijai skirtą pakvietimą dalyvauti Europos Sąjungos teisinės valstybės misijoje Kosove, EULEX KOSOVO,
   sėkmingą pajėgų formavimo proceso užbaigimą ir ES civilinės operacijos vado bei Krizių valdymo civilinių aspektų komiteto rekomendaciją pritarti Šveicarijos Konfederacijos dalyvavimui ES vadovaujamoje operacijoje,
   2008 m. balandžio 22 d. Politikos ir saugumo komiteto sprendimą EULEX/2/2008 priimti Šveicarijos Konfederacijos įnašą į ES teisinės valstybės misiją Kosove, EULEX KOSOVO,
   SUSITARĖ:
   1 straipsnis
   Dalyvavimas operacijoje
   1.   Šveicarijos Konfederacija prisideda prie 2008 m. vasario 4 d. Bendrųjų veiksmų 2008/124/BUSP dėl Europos Sąjungos teisinės valstybės misijos Kosove, EULEX KOSOVO (toliau – EULEX KOSOVO) ir visų bendrųjų veiksmų arba sprendimų, kuriais Europos Sąjungos Taryba nusprendžia išplėsti EULEX KOSOVO, pagal šio susitarimo nuostatas ir visus būtinus įgyvendinimo susitarimus.
   2.   Šveicarijos Konfederacijos dalyvavimas EULEX KOSOVO nepažeidžia Europos Sąjungos sprendimų priėmimo autonomiškumo.
   3.   Šveicarijos Konfederacija užtikrina, kad EULEX KOSOVO dalyvaujantis jos personalas vykdytų savo misiją, vadovaudamasis:

               —

               Bendraisiais veiksmais 2008/124/BUSP dėl Europos Sąjungos teisinės valstybės misijos Kosove, EULEX KOSOVO, ir galimais vėlesniais daliniais pakeitimais,

               —

               operacijos planu,

               —

               įgyvendinimo priemonėmis.

         4.   Šveicarijos Konfederacijos į EULEX KOSOVO komandiruotas personalas vykdo savo pareigas ir elgiasi atsižvelgdamas tik į EULEX KOSOVO interesus.
   5.   Šveicarijos Konfederacija laiku informuoja civilinės operacijos vadą ir EULEX KOSOVO misijos vadovą (toliau – misijos vadovas) apie bet kokį jos įnašo į EULEX KOSOVO pakeitimą.
   6.   Šveicarijos Konfederacijos kompetentinga įstaiga tikrina į EULEX KOSOVO komandiruoto personalo sveikatą, jį skiepija ir išduoda tinkamumą eiti pareigas patvirtinančius medicininius pažymėjimus. Į EULEX KOSOVO komandiruotas personalas pateikia šio pažymėjimo kopiją.
   2 straipsnis
   Personalo statusas
   1.   Šveicarijos Konfederacijos į EULEX KOSOVO paskirto personalo statusą reglamentuoja nuostatos dėl misijos statuso, kaip numatyta vasario 4 d. Bendrųjų veiksmų 2008/124/BUSP dėl Europos Sąjungos teisinės valstybės misijos Kosove, EULEX KOSOVO 10 straipsnio 1 dalyje.
   2.   Į štabą arba vadovybės padalinius, esančius už Kosovo ribų, paskirto personalo statusą reglamentuoja štabo bei atitinkamų vadovybės padalinių ir Šveicarijos Konfederacijos susitarimai.
   3.   Nepažeidžiant šio straipsnio 1 dalyje nurodyto susitarimo dėl misijos statuso, jei įmanoma, Šveicarijos Konfederacija turi jurisdikciją savo personalo, dalyvaujančio EULEX KOSOVO, atžvilgiu.
   4.   Šveicarijos Konfederacija atsako už visų su dalyvavimu EULEX KOSOVO susijusių pretenzijų, pateikiamų jos personalo ar susijusių su juo, sprendimą. Šveicarijos Konfederacija yra atsakinga už bet kokio ieškinio, ypač teisinio ar drausminio, pateikimą bet kuriam savo personalo nariui pagal savo įstatymus ir kitus teisės aktus.
   5.   Šveicarijos Konfederacija įsipareigoja pateikti deklaraciją dėl pretenzijų bet kuriai EULEX KOSOVO dalyvaujančiai valstybei atsisakymo ir tai padaryti pasirašant šį susitarimą. Tokios deklaracijos pavyzdys pridedamas prie šio susitarimo.
   6.   Europos Sąjungos valstybės narės įsipareigoja pateikti deklaraciją dėl pretenzijų dėl Šveicarijos Konfederacijos dalyvavimo EULEX KOSOVO atsisakymo ir tai padaryti pasirašant šį susitarimą. Tokios deklaracijos pavyzdys pridedamas prie šio susitarimo.
   3 straipsnis
   Įslaptinta informacija
   1.   Šveicarijos Konfederacija imasi atitinkamų priemonių užtikrinti, kad ES įslaptinta informacija būtų saugoma pagal Europos Sąjungos Tarybos saugumo nuostatus, nustatytus 2001 m. kovo 19 d. Tarybos sprendime 2001/264/EB, ir pagal kompetentingų institucijų, įskaitant misijos vadovą, tolesnius nurodymus.
   2.   Kai ES ir Šveicarijos Konfederacija yra sudariusios Susitarimą dėl keitimosi įslaptinta informacija saugumo procedūrų, vykdant EULEX KOSOVO taikomos tokio susitarimo nuostatos.
   4 straipsnis
   Vadovavimo tvarka
   1.   Visas EULEX KOSOVO dalyvaujantis personalas lieka visiškai pavaldus savo nacionalinėms valdžios institucijoms.
   2.   Nacionalinės valdžios institucijos perduoda veiklos kontrolę civilinės operacijos vadui, kuris vadovauja ir vykdo kontrolę strateginiu lygiu.
   3.   Misijos vadovas yra atsakingas už EULEX KOSOVO, jai vadovauja ir vykdo jos kontrolę veiksmų vietoje.
   4.   Misijos vadovas vadovauja civilinės operacijos vado paskirtiems prisidedančiųjų valstybių personalui, grupėms ir padaliniams bei juos kontroliuoja, taip pat prisiima administracinę ir logistinę atsakomybę, be kita ko, už EULEX KOSOVO suteiktą turtą, išteklius ir informaciją.
   5.   Šveicarijos Konfederacija turi tas pačias teises ir pareigas tvarkant kasdienę operacijos veiklą kaip ir operacijoje dalyvaujančios Europos Sąjungos valstybės narės, remiantis šio susitarimo 1 straipsnio 1 dalyje nurodytais teisiniais dokumentais.
   6.   Misijos vadovas yra atsakingas už EULEX KOSOVO personalo drausmės kontrolę. Prireikus atitinkama nacionalinė institucija imasi drausminių priemonių.
   7.   Šveicarijos Konfederacija skiria nacionalinio kontingento vadą (NKV), kuris atstovauja EULEX KOSOVO dalyvaujančiam jos nacionaliniam kontingentui. NKV nacionaliniais klausimais atsiskaito misijos vadovui ir yra atsakingas už kasdienę kontingento drausmę.
   8.   Sprendimą užbaigti operaciją priima Europos Sąjunga, pasikonsultavusi su Šveicarijos Konfederacija, jei operacijos nutraukimo dieną Šveicarijos Konfederacija vis dar dalyvauja EULEX KOSOVO.
   5 straipsnis
   Finansiniai aspektai
   1.   Šveicarijos Konfederacija padengia visas išlaidas, susijusias su jos dalyvavimu operacijoje, išskyrus bendrai finansuojamas išlaidas, kaip išdėstyta operacijos veiklos biudžete.
   2.   Vietos gyventojų arba juridinių asmenų mirties, sužalojimo atveju arba jiems patyrus nuostolius ar žalą operacijos vykdymo vietoje, Šveicarijos Konfederacija, nustačius jos atsakomybę, sumoka kompensaciją šio susitarimo 2 straipsnio 1 dalyje nurodytame susitarime dėl misijos statuso, jei toks yra, numatytomis sąlygomis.
   6 straipsnis
   Susitarimai dėl Susitarimo įgyvendinimo
   Europos Sąjungos Tarybos Generalinis sekretorius-vyriausiasis įgaliotinis bendrai užsienio ir saugumo politikai ir atitinkamos Šveicarijos Konfederacijos valdžios institucijos sudaro šiam susitarimui įgyvendinti būtinus techninius ir administracinius susitarimus.
   7 straipsnis
   Susitarimo nesilaikymas
   Jei viena iš Šalių nesilaiko pirmiau išdėstytuose straipsniuose nustatytų savo prievolių, kita Šalis turi teisę nutraukti šį susitarimą, pranešusi apie tai prieš vieną mėnesį.
   8 straipsnis
   Ginčų sprendimas
   Ginčus dėl šio susitarimo aiškinimo ar taikymo Šalys tarpusavyje sprendžia diplomatinėmis priemonėmis.
   9 straipsnis
   Įsigaliojimas
   1.   Šis susitarimas įsigalioja pirmo mėnesio po to, kai Šalys praneša viena kitai apie šiam tikslui būtinų vidaus procedūrų užbaigimą, pirmą dieną.
   2.   Šis susitarimas laikinai taikomas nuo jo pasirašymo dienos.
   3.   Šis susitarimas galioja visą Šveicarijos Konfederacijos dalyvavimo operacijoje laiką.

      Priimta Briuselyje, 2008 m. liepos 29 d.

            Europos Sąjungos vardu

            Šveicarijos Konfederacijos vardu

   PRIEDAS
   DEKLARACIJOS
   ES valstybių narių deklaracija
   ES bendruosius veiksmus 2008/124/BUSP dėl Europos Sąjungos teisinės valstybės misijos Kosove, EULEX KOSOVO, taikančios ES valstybės narės stengsis tiek, kiek joms tai leidžiama pagal jų vidaus teisines sistemas, atsisakyti kiek įmanoma galimų pretenzijų Šveicarijos Konfederacijai dėl jų personalo sužalojimo, mirties arba joms priklausančiam ir EULEX KOSOVO naudojamam turtui padarytos žalos ar praradimo, kai sužalojimas, mirtis, žala arba praradimas buvo sukelti Šveicarijos Konfederacijos personalo, jam vykdant su EULEX KOSOVO susijusias savo pareigas, išskyrus didelio neatsargumo ar tyčinio nusižengimo atvejus, arba kilo dėl Šveicarijos Konfederacijai priklausančio turto naudojimo, jeigu turtas buvo naudojamas vykdant operaciją, išskyrus tą turtą naudojusio Šveicarijos Konfederacijos suteikto EULEX KOSOVO personalo didelio neatsargumo ar tyčinio nusižengimo atvejus.
   Šveicarijos Konfederacijos deklaracija
   Kaip Europos Sąjungos teisinės valstybės misijos Kosove, EULEX KOSOVO, įsteigtos ES bendraisiais veiksmais 2008/124/BUSP, dalyvė, Šveicarijos Konfederacija stengsis tiek, kiek jai tai leidžiama pagal jos vidaus teisinę sistemą, atsisakyti kiek įmanoma galimų pretenzijų kitai EULEX KOSOVO dalyvaujančiai valstybei dėl jos personalo sužalojimo, mirties arba jai priklausančiam ir EULEX KOSOVO naudojamam turtui padarytos žalos ar praradimo, kai sužalojimas, mirtis, žala arba praradimas buvo sukelti personalo, jam vykdant su EULEX KOSOVO susijusias pareigas, išskyrus didelio neatsargumo ar tyčinio nusižengimo atvejus, ar kilo dėl EULEX KOSOVO misijoje dalyvaujančioms valstybėms priklausančio turto naudojimo, jeigu turtas buvo naudojamas vykdant operaciją, išskyrus tą turtą naudojusio EULEX KOSOVO personalo didelio neatsargumo ar tyčinio nusižengimo atvejus.


title: 2014 m. gruodžio 17 d. Tarybos sprendimas (ES) 2015/904 dėl Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Alžyro Liaudies Demokratinės Respublikos asociaciją, protokolo dėl Europos Sąjungos ir Alžyro Liaudies Demokratinės Respublikos bendrojo susitarimo, kuriuo nustatomi Alžyro Liaudies Demokratinės Respublikos dalyvavimo Sąjungos programose bendrieji principai, pasirašymo Europos Sąjungos vardu ir laikino taikymo

text:
13.6.2015

               LT

               Europos Sąjungos oficialusis leidinys

               L 148/1

         TARYBOS SPRENDIMAS (ES) 2015/904
   2014 m. gruodžio 17 d.
   dėl Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Alžyro Liaudies Demokratinės Respublikos asociaciją, protokolo dėl Europos Sąjungos ir Alžyro Liaudies Demokratinės Respublikos bendrojo susitarimo, kuriuo nustatomi Alžyro Liaudies Demokratinės Respublikos dalyvavimo Sąjungos programose bendrieji principai, pasirašymo Europos Sąjungos vardu ir laikino taikymo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 212 straipsnį kartu su 218 straipsnio 5 ir 7 dalimis,
   atsižvelgdama į Europos Komisijos pasiūlymą,
   kadangi:

               (1)

               2007 m. birželio 18 d. Taryba įgaliojo Komisiją derėtis dėl Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Alžyro Liaudies Demokratinės Respublikos asociaciją (1), protokolo dėl Europos Sąjungos ir Alžyro Liaudies Demokratinės Respublikos bendrojo susitarimo, kuriuo nustatomi Alžyro Liaudies Demokratinės Respublikos dalyvavimo Sąjungos programose bendrieji principai (toliau – Protokolas);

               (2)

               derybos yra užbaigtos;

               (3)

               Protokolo tikslas – nustatyti finansines ir technines taisykles, siekiant Alžyro Liaudies Demokratinei Respublikai sudaryti sąlygas dalyvauti tam tikrose Sąjungos programose. Protokolu nustatytą horizontalią sistemą sudaro ekonominio, finansinio ir techninio bendradarbiavimo priemonė, kuria suteikiama galimybė gauti paramą, visų pirma finansinę paramą, kurią pagal Sąjungos programas teikia Sąjunga. Ta sistema taikoma tik toms Sąjungos programoms, kuriose atitinkamais steigiamaisiais aktais numatoma Alžyro Liaudies Demokratinės Respublikos dalyvavimo galimybė. Todėl Protokolo pasirašymo ir laikino taikymo pagrindu nesuteikiami pagal programas vykdomos įvairių krypčių sektorių politikos įgaliojimai, kuriais naudojamasi nustatant tas programas;

               (4)

               Protokolas turėtų būti pasirašytas Sąjungos vardu ir laikinai taikomas, kol bus užbaigtos jo sudarymo procedūros,

         PRIĖMĖ ŠĮ SPRENDIMĄ:
   1 straipsnis
   Įgaliojama Sąjungos vardu pasirašyti Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Alžyro Liaudies Demokratinės Respublikos asociaciją, protokolą dėl Europos Sąjungos ir Alžyro Liaudies Demokratinės Respublikos bendrojo susitarimo, kuriuo nustatomi Alžyro Liaudies Demokratinės Respublikos dalyvavimo Sąjungos programose bendrieji principai, su sąlyga, kad Protokolas bus sudarytas.
   Protokolo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Protokolą Sąjungos vardu.
   3 straipsnis
   Kol bus baigtos jo sudarymo procedūros, Protokolas laikinai taikomas nuo jo pasirašymo dienos (2).
   4 straipsnis
   Komisija Sąjungos vardu įgaliojama nustatyti Alžyro Liaudies Demokratinės Respublikos dalyvavimo atitinkamoje Sąjungos programoje konkrečias sąlygas, įskaitant jo mokėtiną finansinį įnašą. Komisija informuoja atitinkamą Tarybos darbo grupę.
   5 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. gruodžio 17 d.

            Tarybos vardu

            Pirmininkas

         G. L. GALLETTI

      (1)  OL L 265, 2005 10 10, p. 2.

      (2)  Protokolo pasirašymo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2009/237/EB: 2008 m. balandžio 22 d. Europos Parlamento sprendimas dėl Europos GNSS priežiūros institucijos 2006 finansinių metų biudžeto įvykdymo patvirtinimo

text:
31.3.2009

               LT

               Europos Sąjungos oficialusis leidinys

               L 88/262

         2008 m. balandžio 22 d.
   EUROPOS PARLAMENTO SPRENDIMAS
   dėl Europos GNSS priežiūros institucijos 2006 finansinių metų biudžeto įvykdymo patvirtinimo
   (2009/237/EB)
   EUROPOS PARLAMENTAS,
   atsižvelgdamas į 2006 finansinių metų Europos GNSS priežiūros institucijos galutines metines ataskaitas (1),
   atsižvelgdamas į Audito Rūmų ataskaitą dėl Europos GNSS priežiūros institucijos 2006 finansinių metų galutinių metinių ataskaitų kartu su Institucijos atsakymais (2),
   atsižvelgdamas į Tarybos 2008 m. vasario 12 d. rekomendaciją (5843/2008 – C6-0084/2008),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 2004 m. liepos 12 d. Tarybos reglamentą (EB) Nr. 1321/2004 dėl Europos palydovinės radijo navigacijos programų valdymo struktūrų sukūrimo (4), ir ypač į jo 12 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento185 straipsnyje (5), ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą (A6–0127/2008),

               1.

               suteikia patvirtinimą Europos GNSS priežiūros institucijos vykdomajam direktoriui, kad Institucijos 2006 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos GNSS priežiūros institucijos vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Harald RØMER

      (1)  OL C 261, 2007 10 31, p. 38.

      (2)  OL C 309, 2007 12 19, p. 72.

      (3)  OL L 248, 2002 9 16, p. 1.

      (4)  OL L 246, 2004 7 20, p. 1.

      (5)  OL L 357, 2002 12 31, p. 72.
    ---documentbreak---

               31.3.2009

               LT

               Europos Sąjungos oficialusis leidinys

               L 88/263

         2008 m. balandžio 22 d.
   EUROPOS PARLAMENTO REZOLIUCIJA
   su pastabomis, sudarančiomis neatskiriamą sprendimo dėl Europos GNSS priežiūros institucijos 2006 finansinių metų biudžeto įvykdymo patvirtinimo dalį
   EUROPOS PARLAMENTAS,
   atsižvelgdamas į 2006 finansinių metų Europos GNSS priežiūros institucijos galutines metines ataskaitas (1),
   atsižvelgdamas į Audito Rūmų ataskaitą dėl Europos GNSS priežiūros institucijos 2006 finansinių metų galutinių metinių ataskaitų kartu su Institucijos atsakymais (2),
   atsižvelgdamas į Tarybos 2008 m. vasario 12 d. rekomendaciją (5843/2008 – C6-0084/2008),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 2004 m. liepos 12 d. Europos Parlamento ir Tarybos reglamentą (EB) Nr. 1321/2004 dėl Europos palydovinės radijo navigacijos programų valdymo struktūrų sukūrimo (4), ir ypač į jo 12 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento185 straipsnyje (5), ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą (A6–0127/2008),

               A.

               kadangi Audito Rūmai pranešė, kad jiems pateiktas pagrįstas patikinimas, jog 2006 finansinių metų metinės ataskaitos yra patikimos ir vykdytos finansinės operacijos yra teisėtos ir tvarkingos,

               B.

               kadangi Institucija pradėjo veiklą 2006 m. ir kadangi, nustačius būtinas finansines sistemas, Institucija 2006 m. rugsėjo mėn. perėmė atsakomybę už savo finansinę veiklą iš Komisijos;

         Bendrosios pastabos, susijusios su ES agentūrų horizontaliaisiais klausimais ir svarbios atliekant kiekvienos konkrečios agentūros biudžeto įvykdymo patvirtinimo procedūrą

               1.

               atkreipia dėmesį į tai, kad Audito Rūmų audituotų 24 agentūrų ir kitų decentralizuotų įstaigų biudžetas 2006 m. iš viso buvo 1 080,5 mln. EUR (Europos rekonstrukcijos agentūros 271 mln. EUR biudžetas buvo didžiausias, o Europos policijos koledžo (CEPOL) 5 mln. EUR biudžetas – mažiausias);

               2.

               atkreipia dėmesį į tai, kad ES išorės įstaigoms, kurias reikia audituoti ir kurių biudžeto įvykdymą reikia patvirtinti, dabar priskiriamos ne tik įprastos reguliavimo agentūros, bet ir vykdomosios agentūros, įsteigtos specialiosioms programoms įgyvendinti, o netrukus joms taip pat priklausys bendrosios įmonės, įsteigtos viešojo ir privačiojo sektorių partnerystės pagrindu (bendros technologijų iniciatyvos);

               3.

               atkreipia dėmesį į tai, kad, kiek tai susiję su Parlamentu, agentūrų, kurioms taikoma biudžeto įvykdymo patvirtinimo procedūra, skaičius padidėjo: 2000 finansiniais metais jų buvo 8, 2001 m. – 10, 2002 m. – 11, 2003 m. – 14, 2004 m. – 14, 2005 m. – 16, o 2006 m. jau buvo 20 reguliavimo agentūrų ir 2 vykdomosios agentūros (neįskaitant 2 agentūrų, kurias audituoja Audito Rūmai, bet kurioms taikoma vidinė biudžeto įvykdymo patvirtinimo procedūra);

               4.

               todėl daro išvadą, kad auditavimo (biudžeto įvykdymo patvirtinimo) procedūra tapo sudėtinga ir neproporcinga, palyginti su santykiniu agentūrų (decentralizuotų įstaigų) biudžetų dydžiu; paveda savo kompetentingam komitetui, atsižvelgiant į vis didėjantį įstaigų, kurioms skirtus atskirus pranešimus dėl biudžeto įvykdymo patvirtinimo reikės rengti ateityje, skaičių, atlikti plataus masto agentūrų ir decentralizuotų įstaigų biudžeto įvykdymo patvirtinimo procedūros persvarstymą siekiant sukurti paprastesnį ir racionalesnį metodą;

         Esminiai klausimai

               5.

               prašo Komisiją prieš steigiant naują arba pertvarkant jau veikiančią agentūrą pateikti aiškių paaiškinimų dėl šių aspektų: agentūros tipo, jos tikslų, vidaus valdymo struktūros, produktų, paslaugų, svarbiausių procedūrų, tikslinės grupės, agentūros klientų ir suinteresuotų šalių, oficialių santykių su išorės subjektais, atsakomybės už biudžetą, finansų planavimo ir personalo bei įdarbinimo politikos;

               6.

               prašo, kad kiekviena agentūra būtų valdoma pagal metinį veiklos susitarimą, kurį parengia agentūra ir atsakingas generalinis direktoratas ir kuriame turėtų būti nurodyti pagrindiniai ateinančių metų tikslai, finansinė programa ir aiškūs veiklos vertinimo rodikliai;

               7.

               prašo, kad Audito Rūmai arba kiti nepriklausomi auditoriai reguliariai (ir ad hoc) atliktų agentūrų veiklos auditą; mano, kad auditas neturėtų apsiriboti tradiciniais finansų valdymo ir tinkamo viešųjų lėšų valdymo elementais, bet taip pat turėtų apimti administravimo našumą ir veiksmingumą, be to, jame turėtų būti nurodytas kiekvienos agentūros finansų valdymo reitingas;

               8.

               mano, kad nuolat pateikiančioms padidintas biudžeto reikmių sąmatas agentūroms lėšos turėtų būti tolygiai sumažintos atsižvelgiant į neužimtas darbo vietas; mano, kad taip per ilgą laiką agentūroms teks mažiau asignuotųjų įplaukų ir dėl to sumažės administravimo išlaidos;

               9.

               atkreipia dėmesį į tai, kad kai kurios agentūros kritikuojamos dėl viešo pirkimo konkursų, Finansų reglamento, Pareigūnų tarnybos nuostatų ir t. t. reikalavimų nesilaikymo ir kad tai rimta problema; mano, kad pagrindinė šio reiškinio priežastis – tai, kad atitinkami teisės aktai ir Finansų reglamentas nustatyti didesnėms institucijoms, todėl daugumai mažų agentūrų nepakanka pajėgumų atitinkamų teisės aktų nuostatoms patenkinti; dėl to ragina Komisiją skubiai numatyti priemones, skirtas atitinkamos veiklos veiksmingumui didinti susiejant pavienių agentūrų administracines funkcijas, kad būtų pasiekta reikiamų pajėgumų (atsižvelgiant į tai, kad reikia esminių teisės aktų dėl agentūrų darbo tvarkos ir dėl jų biudžetinio nepriklausomumo pakeitimų), arba skubiai parengti projektą konkrečių agentūroms skirtų taisyklių (visų pirma atitinkamų įgyvendinimo taisyklių), kuriomis remdamosi agentūros turėtų galimybę visapusiškai patenkinti teisės aktų reikalavimus;

               10.

               primygtinai reikalauja, kad rengdama preliminaraus biudžeto projektą Komisija atsižvelgtų į konkrečių agentūrų ankstesnių metų biudžeto įvykdymo rezultatus (visų pirma n–1 metų) ir pagal tai patikslintų agentūros prašomą biudžetą; ragina savo kompetentingą komitetą pritarti šiam koregavimui arba tuo atveju, jei Komisija šio darbo neatliktų, pačiam patikslinti atitinkamą biudžetą iki tikrojo lygio, atitinkančio šios agentūros gebėjimą panaudoti ir įgyvendinti biudžetą;

               11.

               primena savo sprendimą patvirtinti 2005 finansinių metų biudžeto įvykdymą, kuriame Parlamentas ragino Komisiją kas penkerius metus pateikti kiekvienos agentūros sukurtos pridėtinės vertės tyrimą; ragina visas atitinkamas institucijas, gavus neigiamą agentūros sukurtos pridėtinės vertės įvertinimą, imtis reikiamų veiksmų, kad būtų pakeisti jos įgaliojimai arba kad ji būtų uždaryta; atkreipia dėmesį į tai, kad 2007 m. Komisija nėra atlikusi nė vieno įvertinimo; primygtinai reikalauja, kad Komisija prieš priimant sprendimą patvirtinti 2007 finansinių metų biudžeto įvykdymą pateiktų bent 5 tokio įvertinimo ataskaitas, visų pirma seniausiai įsteigtų agentūrų;

               12.

               mano, kad turėtų būti skubiai įgyvendintos Audito Rūmų rekomendacijos, o išmokų agentūroms apimtys suderintos su faktinėmis jų išlaidomis; mano, kad bendro Finansų reglamento nuostatų pakeitimai turėtų būti įtraukti į agentūroms skirtus finansinius pagrindų reglamentus ir į agentūromis taikomus specialius finansinius reglamentus;

         Duomenų pateikimas

               13.

               atkreipia dėmesį į tai, kad agentūros neturi standartinio požiūrio, kaip pristatyti savo veiklą atitinkamais finansiniais metais, pateikti sąskaitas ir pranešimus apie biudžeto ir finansų valdymą, taip pat dėl to, ar patikinimo pareiškimą turėtų parengti agentūros direktorius; pastebi, kad ne visos agentūros aiškiai skiria a) agentūros veiklos pristatymą visuomenei ir b) technines biudžeto ir finansų valdymo ataskaitas;

               14.

               atkreipia dėmesį į tai, kad nors galiojančiose Komisijos veiklos ataskaitų rengimo instrukcijose nėra aiškiai reikalaujama, kad agentūra parengtų patikinimo pareiškimą, daugelis direktorių vis dėlto parengė 2006 m. pareiškimus, iš kurių viename nurodyta svarbi išlyga;

               15.

               primena savo 2005 m. balandžio 12 d. rezoliuciją (6), pagal kurią agentūrų direktoriai nuo šiol raginami prie metinės veiklos ataskaitos, su kuria taip pat pateikiama finansinė ir valdymo informacija, pridėti patikinimo pareiškimą, kad finansinės operacijos yra teisėtos ir tvarkingos, analogišką tiems pareiškimams, kuriuos pasirašo Komisijos generaliniai direktoriai;

               16.

               prašo Komisiją atitinkamai pakeisti savo galiojančias instrukcijas agentūroms;

               17.

               taip pat siūlo Komisijai dirbti su agentūromis siekiant sukurti suderintą modelį, taikomą visoms agentūroms ir decentralizuotoms įstaigoms, pagal kurį būtų aiškiai skiriami:

                           —

                           plačiajai auditorijai skirta metinė įstaigos veiklos, darbų ir laimėjimų ataskaita,

                           —

                           finansinės ataskaitos ir biudžeto įvykdymo ataskaita,

                           —

                           veiklos ataskaita, analogiška Komisijos generalinių direktorių veiklos pranešimams,

                           —

                           įstaigos direktoriaus pasirašytas patikinimo pareiškimas, kuriame pateikiamos išlygos arba pastabos, į kurias, jo nuomone, tikslinga atkreipti biudžeto įvykdymą patvirtinančios institucijos dėmesį;

         Bendros Audito Rūmų pastabos

               18.

               atkreipia dėmesį į Audito Rūmų pastabą (metinės ataskaitos 10.29 (7) dalis), kad Komisijos iš Bendrijos biudžeto mokamos subsidijos nėra pagrįstos pakankamai svariais agentūrų grynųjų pinigų poreikių vertinimais ir kad tai kartu su asignavimų perkėlimų skaičiumi sudaro nemažus grynųjų pinigų likučius; taip pat atkreipia dėmesį į tai, kad Audito Rūmai rekomenduoja palaikyti agentūroms mokamų subsidijų lygį remiantis tikrais jų grynųjų pinigų poreikiais;

               19.

               atkreipia dėmesį į tai, kad 2006 m. pabaigoje 14 agentūrų vis dar nebuvo įdiegusios ABAC apskaitos sistemos (metinės ataskaitos 10.31 dalies išnaša);

               20.

               atkreipia dėmesį į Audito Rūmų pastabą (metinės ataskaitos 1.25 dalis), kad kai kurios agentūros į apskaitą įtraukė už neišnaudotas atostogas sukauptas sąnaudas; atkreipia dėmesį į tai, kad Audito Rūmai 2006 finansinių metų patikinimo pareiškime pateikė išlygą dėl trijų agentūrų (Europos profesinio mokymo plėtros centro (CEDEFOP), Europos policijos koledžo (CEPOL) ir Europos geležinkelio agentūros) (2005 m. tai buvo taikoma CEDEFOP, Europos maisto saugos tarnybai, Europos rekonstrukcijos agentūrai);

         Vidaus auditas

               21.

               primena, kad pagal Finansinio reglamento 185 straipsnio 3 dalį Komisijos vidaus auditorius taip pat yra reguliavimo agentūrų, kurios gauna išmokas iš ES biudžeto, vidaus auditorius; atkreipia dėmesį į tai, kad vidaus auditorius atskaitingas kiekvienos agentūros valdybai ir direktoriui;

               22.

               atkreipia dėmesį į vidaus auditoriaus 2006 m. metinėje veiklos ataskaitoje pateiktą išlygą:
               „Komisijos vidaus auditorius negali tinkamai atlikti savo, kaip Bendrijos įstaigų vidaus auditoriaus, pareigų, jam priskirtų pagal Finansinio reglamento 185 straipsnį, dėl darbuotojų trūkumo“;

               23.

               tačiau atkreipia dėmesį į vidaus auditoriaus jo 2006 m. veiklos ataskaitoje pateiktą pastabą, kad nuo 2007 m., kai Komisija Vidaus audito tarnybai (VAT) suteiks papildomų personalo išteklių, visų veikiančių reguliavimo agentūrų vidaus auditas bus atliekamas kasmet;

               24.

               atkreipia dėmesį į vis didėjantį reguliavimo ir vykdomųjų agentūrų ir bendrų įmonių, kurių auditą turi atlikti VAT pagal Finansinio reglamento 185 straipsnį, skaičių; prašo Komisiją pranešti atsakingam komitetui apie tai, ar VAT turimų personalo išteklių pakaks visų minėtųjų įstaigų metiniam auditui ateityje atlikti;

               25.

               atkreipia dėmesį į tai, kad pagal Reglamento (EB, Euratomas) Nr. 2343/2002 72 straipsnio 5 dalį kiekvienais metais kiekviena agentūra biudžeto įvykdymą patvirtinančiai institucijai ir Komisijai siunčia savo direktoriaus parengtą ataskaitą, apibendrinančią vidaus auditoriaus atliktų vidaus auditų skaičių ir tipus, pateiktas rekomendacijas ir dėl tų rekomendacijų atliktus veiksmus; prašo agentūras nurodyti, ar tai daroma, ir jei taip, kaip;

               26.

               atkreipia dėmesį, turėdamas mintyje vidaus audito pajėgumus, ypač mažesnėse agentūrose, į vidaus auditoriaus pasiūlymą, 2006 m. rugsėjo 14 d. pateiktą Parlamento atsakingam komitetui, pagal kurį mažesnėms agentūroms turėtų būti leista pirkti vidaus audito paslaugas iš privataus sektoriaus;

         Agentūrų įvertinimas

               27.

               primena bendrą Parlamento, Tarybos ir Komisijos pareiškimą (8), dėl kurio buvo suderėta per taikinimą ECOFIN biudžeto klausimų Tarybos 2007 m. liepos 13 d. posėdyje ir kuriame raginama i) pateikti agentūrų, kurias Komisija ketina vertinti, sąrašą ir ii) pateikti jau įvertintų agentūrų sąrašą kartu su svarbiausių rezultatų santrauka;

         Drausminės procedūros

               28.

               atkreipia dėmesį į tai, kad pavienėms agentūroms dėl jų dydžio sunku sukurti ad hoc drausmės komisijas, kurias sudarytų atitinkamos kategorijos darbuotojai, ir kad Komisijos tyrimų ir drausmės tarnyba (angl. IDOC) neatsakinga už agentūras; ragina agentūras apsvarstyti galimybę įsteigti bendrą agentūrų drausmės komisiją;

         Tarpinstitucinio susitarimo projektas

               29.

               primena Komisijos pateiktą Tarpinstitucinio susitarimo dėl Europos reguliavimo agentūrų sistemos projektą (COM(2005)59), kuriuo buvo siekiama sukurti horizontaliąją Europos reguliavimo agentūrų steigimo, struktūros, veiklos, įvertinimo ir kontrolės sistemą; atkreipia dėmesį į tai, kad projektas yra naudinga iniciatyva siekiant pagrįsti agentūrų steigimą ir veiklą; atkreipia dėmesį į tai, kad Komisijos 2006 m. suvestinėje ataskaitoje (3.1 dalyje, COM(2007)274) nurodoma, kad nors po projekto paskelbimo derybos nutrūko, 2006 m. pabaigoje Taryboje vėl pradėtos diskusijos šiuo klausimu; apgailestauja, kad nepavyko pasiekti daugiau pažangos siekiant jį priimti;

               30.

               taigi palankiai vertina Komisijos įsipareigojimą per 2008 m. pateikti komunikatą dėl reguliavimo agentūrų ateities;

         Savo veiklą finansuojančios agentūros

               31.

               primena, kad dviejų savo veiklą finansuojančių agentūrų biudžeto įvykdymą direktoriui patvirtina administracinė valdyba; atkreipia dėmesį į tai, kad abi agentūros sukaupė didelį perteklių iš pajamų iš mokesčių, perkeltų iš ankstesnių metų:

                           —

                           Vidaus rinkos derinimo tarnyba pinigais ir pinigų ekvivalentais – 281 mln. EUR (9),

                           —

                           Bendrijos augalų veislių tarnyba pinigais ir pinigų ekvivalentais – 18 mln. EUR (10);

         Specialiosios pastabos

               32.

               atkreipia dėmesį į Audito Rūmų 2006 m. ataskaitoje pateiktą pastabą dėl to, kad jiems patikrinus reprezentatyvią 80 operacijų imtį buvo nustatyta valdymo ir kontrolės sistemų veikimo trūkumų, pvz., operacijos buvo atliekamos be būtinų įgaliojimų ir buvo prisiimta teisinių įsipareigojimų prieš prisiimant biudžeto įsipareigojimus, taip pažeidžiant Finansinio reglamento nuostatas;

               33.

               atkreipia dėmesį, kad nuo 2007 m. sausio 1 d. Institucija tapo viso materialiojo ir nematerialiojo turto, sukurto arba išvystyto „Galileo“ programos kūrimo etape, savininke;

               34.

               primena, kad „Galileo“ bendros įmonės vykdomos veiklos perdavimas Institucijai pradėtas 2006 m. gruodžio mėn., kai buvo pervesta 70 mln. EUR ir perduotos teisės ir pareigos, susijusios su FP6, MEDA, EGNOS ir kitomis sutartimis; taigi, nors Bendrijos subsidijos ir kitos Institucijos pajamos 2006 m. vos viršijo 7 mln. EUR, visas Institucijos turtas 2006 m. pabaigoje sudarė 76,6 mln. EUR;

               35.

               be to, atkreipia dėmesį, kad, remiantis Institucijos pateiktais atsakymais, 2007 m. Institucija papildomai gavo 97 % iš 65 mln. EUR sumos pagal susitarimą tarp GNSS ir trijų Bendros įmonės narių (Europos kosmoso agentūros, Kinijos nacionalinio nuotolinio stebėjimo centro ir Izraelio pramonės tyrimų ir plėtros centro (MATIMOP)); atkreipia dėmesį į Audito Rūmų pastabą, kad į šią sumą neįtrauktas lėšų, kurios atsirado užbaigus „Galileo“ bendros įmonės veiklą ir kurios bus pervestos Institucijai veiklos užbaigimo procedūros pabaigoje, balansas;

               36.

               atsižvelgia į tai, kad pagal išvadas, kurias Taryba priėmė po savo 2007 m. gruodžio 3 d. posėdžio, GNSS programų sąnaudų 2007–2013 m. sąmata sudaro 3,4 mlrd. EUR ir kad projektas bus finansuojamas viešosiomis lėšomis;

               37.

               taigi daro išvadą, kad, nors ir būdama ES agentūra, Institucija, kuriai priklauso visas „Galileo“ turtas, atliks vaidmenį, kuris nebūdingas kitoms reguliavimo agentūroms, ir dėl didelių jos balanse esančių sumų turės būti ateityje itin nuodugniai stebima institucijų, kurios įpareigotos kontroliuoti ES išlaidas;

               38.

               atkreipia dėmesį, kad 2008 m. „Galileo“ bendros įmonės veiklos užbaigimui bus skirta speciali Audito Rūmų ataskaita.

      (1)  OL C 261, 2007 10 31, p. 38.

      (2)  OL C 309, 2007 12 19, p. 72.

      (3)  OL L 248, 2002 9 16, p. 1.

      (4)  OL L 246, 2004 7 20, p. 1.

      (5)  OL L 357, 2002 12 31, p. 72.

      (6)  Visos rezoliucijos dėl agentūrų buvo paskelbtos OL L 196, 2005 7 27.

      (7)  OL C 273, 2007 11 15, p. 1.

      (8)  Tarybos dokumentas DS 605/1/07 Rev1.

      (9)  Šaltinis: Ataskaita dėl Vidaus rinkos derinimo tarnybos 2006 finansinių metų metinių finansinių ataskaitų su Tarnybos atsakymais (OL C 309, 2007 12 19, p. 141).

      (10)  Šaltinis: Ataskaita dėl Bendrijos augalų veislių tarnybos 2006 finansinių metų metinių finansinių ataskaitų su Tarnybos atsakymais (OL C 309, 2007 12 19, p. 135).


title: 2000 m. lapkričio 7 d. Tarybos sprendimas dėl Reino apsaugos konvencijos pasirašymo Bendrijos vardu

text:
Svarbus teisinis pranešimas

|

32000D0706

Oficialusis leidinys L 289 , 16/11/2000 p. 0030 - 0030

		Tarybos sprendimas2000 m. lapkričio 7 d.dėl Reino apsaugos konvencijos pasirašymo Bendrijos vardu(2000/706/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 175 straipsnio 1 dalį, 300 straipsnio 2 dalies pirmosios pastraipos pirmąjį sakinį ir 300 straipsnio 3 dalies pirmąją pastraipą,atsižvelgdama į Komisijos pasiūlymą,atsižvelgdama į Europos Parlamento nuomonę [1],kadangi:(1) Remdamasi Sprendimu 77/586/EEB [2], Bendrija pasirašė Reino apsaugos nuo cheminės taršos konvenciją ir 1963 m. balandžio 29 d. Berne pasirašytos sutarties dėl Tarptautinės Reino apsaugos nuo taršos komisijos papildomą susitarimą.(2) Tarptautinės Reino apsaugos komisijos koordinacinės grupės 25-ajame posėdyje pakrantės valstybės manė, kad būtina parengti naują Reino apsaugos konvenciją ir surengti šiuo klausimu derybas.(3) Europos Komisija, veikdama Bendrijos vardu, dalyvavo šiose derybose, vadovaudamasi Tarybos pateiktomis derybų direktyvomis, o šios derybos buvo baigtos 1998 m. sausio mėnesį.(4) Remdamasi šių derybų rezultatais, Taryba 1999 m. kovo mėnesį nusprendė, kad Bendrija pasirašys naująją Reino apsaugos konvenciją, jeigu ji vėliau bus sudaryta, ir įgaliojo pasirašyti Bendrijos vardu. Naujoji Reino apsaugos konvencija buvo pasirašyta 1999 m. balandžio 12 d. Berne (Šveicarija),NUSPRENDĖ:1 straipsnisBendrijos vardu patvirtinama Reino apsaugos konvencija.Konvencijos tekstas pridedamas prie šio sprendimo.2 straipsnisTarybos pirmininkas įgaliojamas paskirti asmenį arba asmenis, įgaliotus deponuoti patvirtinimo dokumentą Šveicarijos Konfederacijos Vyriausybei pagal Konvencijos 17 straipsnį.Priimta Briuselyje, 2000 m. lapkričio 7 d.Tarybos varduPirmininkasD. Voynet[1] 2000 m. gegužės 17 d. pateikta nuomonė (dar nepaskelbta Oficialiajame leidinyje).[2] OL L 240, 1977 9 19, p. 35.--------------------------------------------------


title: 2010 m. gegužės 5 d. Europos Parlamento sprendimas dėl Europos aplinkos agentūros 2008 finansinių metų biudžeto įvykdymo patvirtinimo

text:
25.9.2010

               LT

               Europos Sąjungos oficialusis leidinys

               L 252/151

         EUROPOS PARLAMENTO SPRENDIMAS
   2010 m. gegužės 5 d.
   dėl Europos aplinkos agentūros 2008 finansinių metų biudžeto įvykdymo patvirtinimo
   (2010/522/ES)
   EUROPOS PARLAMENTAS,
   atsižvelgdamas į Europos aplinkos agentūros 2008 finansinių metų galutines metines ataskaitas,
   atsižvelgdamas į Audito Rūmų ataskaitą dėl Europos aplinkos agentūros 2008 finansinių metų metinių finansinių ataskaitų su Agentūros atsakymais (1),
   atsižvelgdamas į 2010 m. vasario 16 d. Tarybos rekomendaciją (5827/2010 – C7-0061/2010),
   atsižvelgdamas į EB sutarties 276 straipsnį ir į Sutarties dėl ES veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,
   atsižvelgdamas į 2009 m. balandžio 23 d. Europos Parlamento ir Tarybos reglamentą (EB) Nr. 401/2009 dėl Europos aplinkos agentūros bei Europos aplinkos informacijos ir stebėjimo tinklo (3), ypač į jo 13 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 185 straipsnyje (4), ypač į jo 94 straipsnį,
   atsižvelgdamas į Darbo tvarkos taisyklių 77 straipsnį ir VI priedą,
   atsižvelgdamas į Biudžeto kontrolės komiteto pranešimą ir į Aplinkos, visuomenės sveikatos ir maisto saugos komiteto nuomonę (A7-0092/2010),

               1.

               pritaria Europos aplinkos agentūros 2008 finansinių metų sąskaitų uždarymui;

               2.

               pateikia savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą Europos aplinkos agentūros vykdančiajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 304, 2009 12 15, p. 60.

      (2)  OL L 248, 2002 9 16, p. 1.

      (3)  OL L 126, 2009 5 21, p. 13.

      (4)  OL L 357, 2002 12 31, p. 72.
    ---documentbreak---

               25.9.2010

               LT

               Europos Sąjungos oficialusis leidinys

               L 252/152

         EUROPOS PARLAMENTO REZOLIUCIJA
   2010 m. gegužės 5 d.
   su pastabomis, sudarančiomis neatskiriamą sprendimo dėl Europos aplinkos agentūros 2008 finansinių metų biudžeto įvykdymo patvirtinimo dalį
   EUROPOS PARLAMENTAS,
   atsižvelgdamas į Europos aplinkos agentūros 2008 finansinių metų galutines metines ataskaitas,
   atsižvelgdamas į Audito Rūmų ataskaitą dėl Europos aplinkos agentūros 2008 finansinių metų metinių finansinių ataskaitų su Agentūros atsakymais (1),
   atsižvelgdamas į Tarybos 2010 m. vasario 16 d. rekomendaciją (5827/2010 – C7–0061/2010),
   atsižvelgdamas į EB sutarties 276 straipsnį ir į Sutarties dėl ES veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,
   atsižvelgdamas į 2009 m. balandžio 23 d. Europos Parlamento ir Tarybos reglamentą (EB) Nr. 401/2009 dėl Europos aplinkos agentūros bei Europos aplinkos informacijos ir stebėjimo tinklo (3), ypač į jo 13 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 185 straipsnyje (4), ypač į jo 94 straipsnį,
   atsižvelgdamas į Darbo tvarkos taisyklių 77 straipsnį ir VI priedą,
   atsižvelgdamas į Biudžeto kontrolės komiteto pranešimą ir į Aplinkos, visuomenės sveikatos ir maisto saugos komiteto nuomonę (A7–0092/2010),

               A.

               kadangi Audito Rūmai pranešė, kad jiems pateiktas pagrįstas patikinimas, jog 2008 finansinių metų metinės ataskaitos yra patikimos ir vykdytos finansinės operacijos yra teisėtos ir tvarkingos;

               B.

               kadangi Parlamentas 2009 m. balandžio 23 d. priėmė sprendimą patvirtinti Europos aplinkos agentūros vykdančiajam direktoriui, kad Agentūros 2007 finansinių metų biudžetas įvykdytas (5), ir savo prie biudžeto įvykdymo patvirtinimo pridėtoje rezoliucijoje, inter alia, nurodė dotacijų sutarčių su Europos teminiais centrais valdymo trūkumus ir paragino Agentūrą visiškai laikytis viešųjų pirkimų taisyklių;

               1.

               pažymi, kad 2008 m. Agentūros veiklos pajamos sudarė 37 100 000 EUR, įskaitant Bendrijos 31 700 000 EUR subsidiją; atkreipia dėmesį į tai, kad tai yra daugiau kaip 2 000 000 EUR mažesnė suma, negu atitinkamas į 2007 m. bendrąjį biudžetą įrašytas skaičius; išreiškia pasitenkinimą dėl bendro įsipareigojimų ir mokėjimų asignavimų vykdymo;

               2.

               pabrėžia Agentūros vaidmenį vertinant ES aplinkosaugos teisės aktų įgyvendinimą Europos Sąjungoje ir kaimyninėse valstybėse;

      Veikla

               3.

               atkreipia dėmesį į labai palankias pagrindines išvadas, įrašytas į Komisijos 2009 m. pavestą atlikti ES decentralizuotų agentūrų išorės vertinimą; ypač sveikina Agentūrą su tuo, kad ji sukūrė tinkamai parengtą veikla grindžiamą valdymo sistemą, daugiametę darbo programą, išsamią suvestinę su rodikliais ir integruotą valdymo kontrolės sistemą, nes tai padeda efektyviai valdyti Agentūrą;

               4.

               pažymi, kad kitame nepriklausomame Agentūros penkerių metų (2004–2008 m.) strategijos išorės vertinime taip pat atkreipiamas dėmesys į jos efektyvumą siekiant tikslų ir tenkinant paramos gavėjų poreikius;

               5.

               prašo, kad Agentūra, vadovaudamasi steigiamuoju reglamentu ir Valdančiosios tarybos patvirtintomis darbo programomis, toliau reguliariai (kas penkerius metus) užsakinėtų nepriklausomą išorės įvertinimą; taigi ragina Agentūrą informuoti biudžeto įvykdymo patvirtinimo instituciją apie kito išorės vertinimo, apimančio 2009–2013 m. laikotarpį, eigą;

               6.

               prašo Agentūros lentelėje, kuri turi būti pridėta prie kitos Audito Rūmų ataskaitos, pateikti operacijų, atliktų metais, kurių biudžeto įvykdymas tvirtinamas, palyginimą su ankstesnių finansinių metų operacijomis, siekiant biudžeto įvykdymo patvirtinimo institucijai suteikti galimybę geriau įvertinti Agentūros veiklą skirtingais metais;

               7.

               atkreipia dėmesį į Audito Rūmų pastabą, kad Agentūros sudaromoms dotacijų sutartims reikėtų dar labiau patikslinti partnerių deklaruojamą darbo laiką; pabrėžia tai, kad, siekiant sumažinti nepagrįstų mokėjimų riziką, paramos gavėjams turėtų būti pateiktos tikslesnės instrukcijos dėl tarifų apskaičiavimo ir turėtų būti tiksliai suderintos deklaruojamos ir vykdymo planuose numatytos išlaidos;

      Nuoma

               8.

               atkreipia dėmesį į Audito Rūmų pastabą, kad Agentūros nuomojamų patalpų remontui atlikti turėjo būti pradėta viešųjų pirkimų procedūra, tačiau vietoj to Agentūra už padarytus darbus sumokėjo pastato savininkų pasirinktai įmonei;

      Vidaus auditas

               9.

               pripažįsta, kad nuo 2006 m. Agentūra įgyvendino 9 iš 27 rekomendacijų, kurias pateikė Vidaus audito tarnyba (VAT); atkreipia dėmesį į tai, kad iš 17 rekomendacijų, kurios vis dar neįgyvendintos, 5 laikomos labai svarbiomis ir yra susijusios su dotacijų valdymu (finansinių procedūrų nustatymu, patikrų vietoje skatinimu (dotacijų patikrinimu) ir dotacijų įgyvendinimo stebėsena ir įvertinimu) bei vidaus kontrolės standartų įgyvendinimu (su slaptumu susijusių funkcijų nustatymu ir apskaitos sistemos tobulinimu);

               10.

               pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2010 m. gegužės 5 d. rezoliucijoje (6) dėl ES agentūrų veiklos, finansų valdymo ir kontrolės.

      (1)  OL C 304, 2009 12 15, p. 60.

      (2)  OL L 248, 2002 9 16, p. 1.

      (3)  OL L 126, 2009 5 21, p. 13.

      (4)  OL L 357, 2002 12 31, p. 72.

      (5)  OL L 255, 2009 9 26, p. 180.

      (6)  Priimti tekstai, P7_TA(2010)0139 (Žr. šio Oficialiojo leidinio p. 241).


title: 2011/834/ES: 2011 m. gruodžio 13 d. Komisijos sprendimas, kuriuo nutraukiamas antisubsidijų tyrimas dėl tam tikro importuojamo Omano ir Saudo Arabijos kilmės polietileno tereftalato

text:
14.12.2011

               LT

               Europos Sąjungos oficialusis leidinys

               L 330/43

         KOMISIJOS SPRENDIMAS
   2011 m. gruodžio 13 d.
   kuriuo nutraukiamas antisubsidijų tyrimas dėl tam tikro importuojamo Omano ir Saudo Arabijos kilmės polietileno tereftalato
   (2011/834/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo;
   atsižvelgdama į 2009 m. birželio 11 d. Tarybos reglamentą (EB) Nr. 597/2009 dėl apsaugos nuo subsidijuoto importo iš Europos bendrijos narėmis nesančių valstybių (1) (toliau – pagrindinis reglamentas), ypač į jo 14 straipsnį,
   pasikonsultavusi su Patariamuoju komitetu,
   kadangi:
   A.   PROCEDŪRA

               (1)

               2011 m. sausio 3 d. Europos Komisija (Komisija) gavo skundą dėl tariamo tam tikro Omano ir Saudo Arabijos (toliau – nagrinėjamosios šalys) kilmės polietileno tereftalato (toliau – PET) subsidijavimo, kuris daro žalą Sąjungos pramonei.

               (2)

               Skundą pateikė Europos polietileno tereftalato (PET) gamintojų komitetas (CPME) (toliau – skundo pateikėjas) gamintojų, kurie pagamina didžiąją dalį (šiuo atveju – daugiau kaip 50 %) viso tam tikro PET Sąjungoje, vardu pagal pagrindinio reglamento 10 straipsnį.

               (3)

               Skunde pateikta subsidijavimo ir dėl to daromos materialinės žalos prima facie įrodymų, kurių pakako antisubsidijų tyrimo inicijavimui pagrįsti.

               (4)

               Prieš inicijuodama tyrimą ir vadovaudamasi pagrindinio reglamento 10 straipsnio 7 dalimi, Komisija pranešė Omano ir Saudo Arabijos Vyriausybėms gavusi tinkamais dokumentais pagrįstą skundą, kuriame teigiama, kad dėl subsidijuojamo tam tikro importuojamo Omano ir Saudo Arabijos kilmės PET Sąjungos pramonei daryta materialinė žala. Omano ir Saudo Arabijos Vyriausybės buvo atskirai pakviestos į konsultacijas, siekiant išsiaiškinti su skundo turiniu susijusią padėtį ir priimti abi šalis tenkinantį sprendimą. Per konsultacijas nepavyko priimti abi šalis tenkinančio sprendimo.

               (5)

               Komisija, pasikonsultavusi su Patariamuoju komitetu, 2011 m. vasario 16 d. pranešimu Europos Sąjungos oficialiajame leidinyje
                   (2) paskelbė apie antisubsidijų tyrimo dėl tam tikro į Europos Sąjungą importuojamo Omano ir Saudo Arabijos kilmės PET inicijavimą.

               (6)

               Tą pačią dieną Komisija inicijavo antidempingo tyrimą dėl tam tikro į Sąjungą importuojamo nagrinėjamųjų šalių kilmės PET (3).

               (7)

               Komisija išsiuntė klausimynus Sąjungos pramonei, nagrinėjamųjų šalių eksportuotojams ir (arba) gamintojams, importuotojams, visoms žinomoms susijusioms asociacijoms ir nagrinėjamųjų šalių valdžios institucijoms. Suinteresuotosioms šalims buvo suteikta galimybė per pranešime apie inicijavimą nustatytą laikotarpį pareikšti nuomonę raštu ir pateikti prašymą išklausyti.

               (8)

               Visos suinteresuotosios šalys, kurios to prašė ir nurodė svarbias priežastis, dėl kurių reikėtų jas išklausyti, buvo išklausytos.

         B.   SKUNDO ATSIĖMIMAS IR TYRIMO NUTRAUKIMAS

               (9)

               2011 m. spalio 12 d. raštu Komisijai CPME oficialiai atsiėmė skundą.

               (10)

               Pagal pagrindinio reglamento 14 straipsnio 1 dalį tyrimas gali būti nutrauktas, jei skundas atsiimamas ir jei nutraukiant tyrimą neprieštaraujama Sąjungos interesams.

               (11)

               Šiuo atžvilgiu pažymima, kad Komisija nenustatė jokių priežasčių, dėl kurių nutraukimas prieštarautų Sąjungos interesams, tokių priežasčių nenurodė ir suinteresuotosios šalys. Todėl Komisija mano, kad šį tyrimą reikėtų nutraukti. Apie tai pranešta suinteresuotosioms šalims, joms taip pat suteikta galimybė teikti pastabas.

               (12)

               Kai kurios suinteresuotosios šalys pritarė tyrimo nutraukimui. Kitos suinteresuotosios šalys, nors ir pritarė tyrimo nutraukimui, prašė atskleisti tyrimo išvadas.

               (13)

               Šiuo atžvilgiu pažymima, kad Komisija nepadarė išvadų, todėl negali atskleisti duomenų, surinktų prieš atsiimant skundą.

               (14)

               Atsižvelgiant į tai, kas išdėstyta, daroma išvada, kad nėra įtikinamų priežasčių, dėl kurių nereikėtų nutraukti šio tyrimo.

               (15)

               Todėl Komisija daro išvadą, kad antisubsidijų tyrimas dėl tam tikro į Sąjungą importuojamo Omano ir Saudo Arabijos kilmės polietileno tereftalato (PET) turėtų būti nutrauktas,

         PRIĖMĖ ŠĮ SPRENDIMĄ:
   1 straipsnis
   Antisubsidijų tyrimas dėl importuojamo Omano ir Saudo Arabijos kilmės polietileno tereftalato, kurio klampos koeficientas pagal ISO standartą 1628–5 yra 78 ml/g arba didesnis ir kurio KN kodas šiuo metu yra 3907 60 20, nutraukiamas.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2011 m. gruodžio 13 d.

            Komisijos vardu

            Pirmininkas

         José Manuel BARROSO

      (1)  OL L 188, 2009 7 18, p. 93.

      (2)  OL C 49, 2011 2 16, p. 21.

      (3)  OL C 49, 2011 2 16, p. 16.